Yaheiya Chonjisan Gouxioxi
1
Kielien Giezhi Urusan Ersa Mexiha Duyade Irezho
1 Zui melieshida Kielien wine. Ene Kielien Hudaghala hhantu wo. Ene Kielienshi Huda wo. 2 Hhe zui melieshida Hudaghala hhantu wo. 3 Duya jiereshikulai man hhe zhayaghawo. Hhe uye zhayaghasei nieda uwo. 4 Hhei sudoro amin wine. Ene aminshi kunlai gon wo. 5 Gon kharanide zhouise kharani gonni gieru dane. 6 Yaheiya giezhi nie kunyi Hudai hhense peizhi ireghawo. 7 Hhei peizhi ireghase hhe gonde ganzhen beizhi kunlai man xianxin gieghane giezho. 8 Ene kunshi gon pusho, gonde ganzhen beile irezho. 9 Kunlai giegheraghaku zhenzhenji hhe gon duyade irezho.
10 Hhe duyade wo, hhei tungo giezhi duyai zhayaghawoma, duya hhei tani dane. 11 Hhe goya orondene irese goyai kunla hhei ese jienliewoma, 12 jien hhei jienliezhi niereini xianxin giesan kunlade Hudai kewosi danlaku qienli ogiwo. 13 Ene kesilashi kun jierese iresan pusho. Kunni duranghala jihua giedene olusanye pusho, Hudase iresan wo.
14 Ene Kielien kun gholudene mai dunda souzho. Matan hhei famani uzhese zhen Adani niekozi Kewonni famani wo. Hhei sudoro nenjien, zhendao olon wo.
15 Yaheiya hhende ganzhen beizhi fugiede kieliewo, "Eneshi hhe mase khuina irenema, mase hen wo. Hhe zui melieshidasejiu wine giezhi bi kieliezhi daosan hhe wo." 16 Matan man hhei fugie nenjien jierese nenjien olon jienliezho. 17 Guijinshi Musase irezho. Nenjien, zhennishi Ersa Mexihase irezho. 18 Kiemada Hudai chujieghezhi ese daozhoma, Hudai zhughe jieredu niekozi kewon Hudai mejieghawo. Hhe benshenshi Huda wo.
Yaheiyani Ganzhen
(Mat 3:1-12; Mak 1:1-8; Luj 3:1-18)
19 Yelusalense Yutai kunla buwa, Liwi kunlai peizhi Yaheiyashi kien bikuni asaghale echise Yaheiya ingiezhi ganzhen beizho. 20 Hhe ghudan ese kieliezhi zhijie kieliewo, "Bishi Mexiha pusho." 21 Hhela pse asawo, "Qinse chishi kien wo? Iliya onu?" "Pusho." "Qinse chishi hhe nie xienzhi onu?" "Pusho." 22 Ingiese hhela kieliewo, "Chi daojishi kien wo? Bijien khareizhi echise peizhi ireghasan kunlade jiodai giene. Chi goyane nie kielie. Chishi kien wo?" 23 Hhe kieliewo, "Bishi Isaiya xienzhi kieliesan mutun
Ezhanni moni zhidagha
giezhi hontande waradasan hhe shenqi wo."
24 Hhelashi Falisai kun peizhi ireghasan wo. 25 Ingiese asazho, "Chi Mexiha pusho, Iliya pusho, hhe nie xienzhiye pusho. Chi yangiezhi kunlade xili gieghazho?" 26 Yaheiya kieliewo, "Bi usughala xili gieghazhoma, ta tani dasan daniezhan tai dunda beizho. 27 Hhe mase khuina irenema, bi hhende mahei deizi andaghaseye pei dane." 28 Ene shiqinlashi Yedanheni hhemandedu Bodanide fashen giesan wo, zhen Yaheiya xili gieghasan oron wo.
Hudai Ghoni Ghughan
29 Khuichuduni Ersa hhelai hhende iresei Yaheiya chanladene kieliewo, "Uzhe, duyai kunlai zuini widaghaku Hudai ghoni ghughan wo! 30 Eneshi hhe mase khuina irenema, mase hen wo. Hhe zui melieshidasejiu wine giezhi bi kieliezhi daosan hhe wo. 31 Bi melieshidase hheni tani dane. Bi ede usughala xili gieghase hhei Isilie kunlade mejieghane giezho."
32 Yaheiya pse ganzhen beizhi kieliewo, "Bi melieshi chanlase Shenlin ghoghochen mutun asiman jierese bouzhezhi hhei jiere luiwo. 33 Bi melieshise hhei tani dane. Mii peizhi usughala xili gieghasan Huda made kieliewo, 'Shenlin kienyi jiere bouzhesei chi chanlase hhe Shenlinghala xili gieghane.' 34 Enei bi chanlawo. Eneshi Hudai kewon enbene giezhi bi ganzhen beine."
Zui Melieshidaku Tujila
35 Khuichuduni Yaheiya ghua tujilaghalane hhantu hhende beizho. 36 Yaheiya Ersai yosei chanladene kieliewo, "Uzhe, Hudai ghoni ghughan wo." 37 Ghua tujilani ene kielienyi sonosudene Ersai daghawo. 38 Ersa ochirasenu hhela daghasei chanladene asawo, "Ta yan kerene?" Hhela kieliewo, "Labi, chi khala souzho?" Labishi loushii isi wo. 39 Ersa kieliewo, "Ta uzhele irendu." Hhela daghazhi echidene sousan oronyini uzhewo. Hhe xienzide chabudu xiawu 4 jien oluzho. Hhe udu hhela Ersare hhantu souwo.
40 Yaheiyai kielienyi chenliedene Ersai daghasan ghua kun dundadu nieshi Ximun-Bedurui jiuni Andelie wo. 41 Hhe xien Ximun gaine ereizhi oludene kieliewo, "Bijien Mexihai penjiwo!" Mexihai fanyi giese Jidu wo.
42 Ingiedene hhe Ximunni uduruzhi Ersai shida echiwo. Ersa hhei uzhedene kieliewo, "Chishi Yaheiyai kewon Ximun wo. Ede chii Jifa giezhi urune." Jifai fanyi giese Beduru wo.*
Feili Nadanyeghalai Ereizhi Tuji Danlaghazho
43 Khuichuduni Ersa jiejin giezhi Jialilide echine giezho. Ingiekude Feilii penjidene hhende kieliewo, "Chi mii dagha." 44 Feilishi Bosaida kun wo. Andelie, Beduru enelashi nie oronnughun wo.
45 Feili Nadanyei ereizhi oludene kieliewo, "Musai guijin jiere huaisan, xienzhila jilasan hhe kunyi bijien chanlawo. Hheshi Nasale kun, Yusufui kewon Ersa wo."
46 Ingie Nadanye kieliewo, "Nasalese pse yama khizheneba." Feili kieliewo, "Chi iredene uzhe."
47 Ersa Nadanye shidani iresei chanladene kieliewo, "Uzhe, eneshi nie zhenzhenji Isilie kun wo. Hhei zhughede yama huaini uwo."
48 Nadanye asawo, "Chi mii matugie taniwo?" Ersa kieliewo, "Feili chii da ese urukude chi uhuago mutun doura bikui bi chanlawo." 49 Nadanye kieliewo, "Loushi, chishi Hudai Kewon, Isilie kunni honshan wo."
50 Ersa kieliewo, "Bi chii uhuago mutun doura bikui chanlawo giezhi kieliese chi mii xianxin giewu? Chi enense da fugie shiqin uzhene." 51 Pse hhelade kieliewo, "Bi shuhuajia tande kielieye, asiman keizhi Hudai qienxienla Kunnikewonyi jiere bouzhi khikui ta chanlane."
* 1:42 tashi