Make Chonjisan Gouxioxi
1
Xili Gieghasan Yaheiya Moni Zhunbei Giezho
(Mat 3:1-12; Luj 3:1-9, 15-17; Yah 1:19-28)
1 Hudai kewon Ersa Mexihani gouxioxi ingiezhi kaishi giezho. 2 Isaiya xienzhini shu jiere huaizho,
"Uzhe, bi qinsi kunne chii melie peizhi
chii moni zhunbei gieghane.
3 Hontande nie kun waradazho,
'Ezhanni moni zhunbei gie!
Hhei moni zhidagha!'"
4 Zhao ene kielien mutun xili gieghasan Yaheiya hontande irezhi kunlade xili gieghazhi, "Ta geizhen giendu, Huda tai zuini rouliene." giezhi chonjizhi kieliezho. 5 Yudayani go orondedu kun, Yelusalenyi kunla man Yaheiyai hhende echidene zuine renjizhi Yedanhede Yaheiyase xili jienliezho. 6 Yaheiya loto noghosunghala giesan jienyi musizhi arasunni pixie pixieliezho. Machazi, shimei ijiezho. 7 Hhe chonjizhi kieliewo, "Mase khuina irechen kun mase nenli fugie wo. Bi ghodeizhi hhende mahei deizi andaghaseye pei dane. 8 Bi usughala tai xili gieghazhoma, hhe Shenlinghala tai xili gieghane."
Ersa Xilini Jienliezho
(Mat 3:13-17; Luj 3:21-22)
9 Hhe shihoude Ersa Jialilini Nasalese Yedanhede ire Yaheiyase xilii jienliewo. 10 Ersa dei ususe khizhese asiman keizhi Shenlin ghoghochen mutun goyai jiere bouzhesei chanlawo. 11 Ingiedene asiman jierese shenqi irezhi kieliewo, "Chishi bi oresan kewon wo. Bi chade xiqi wo."
Ibilisi Ersani Shiizho
(Mat 3:13-4:11; Luj 3:21-22; 4:1-13)
12 Deigo Shenlin Ersai biizhi hontande echighawo. 13 Hhe hontande souzhi Ibilisi 40 qien shiizho. Yewolase hhantu wo. Qienxienla ushilazho.
Ersa Jialilide Gouxioxi Chonjizho
(Mat 4:1-11; Luj 4:1-13)
14 Yaheiyai barei echise Ersa Jialilide ire, Hudai gouxioxini chonjizhi kieliewo, 15 "Udu kuruwo. Hudai gojia chadashiwo. Ta geizhen giezhi gouxioxini xianxin gie."
Tujilani Uruzho
(Mat 4:18-22; Luj 5:1-11)
16 Ersa Jialilihai bienzide yozhi daokude Ximun, Ximunni jiu Andelie haide on xiaisei chanlawo. Hhelashi zhaghasun bareisan kun wo. 17 Ersa hhelade kieliewo, "Ta iredene mii dagha. Bi tai zhaghasun bareiku mutun kun bareichen gholughane." 18 Hhela onni deigo jiedene hhei daghawo. 19 Ersa melie gouji yodene pse Xibitaini kewon Yagebu, Yagebui jiuni Yaheiyani chanlawo. Hhela chon jiere on huduzho. 20 Ersa deigo hhelai uruse hhela Xibitai adane, pse guisan kunlai chon jiere jiedene Ersani daghawo.
Zannan Ruhherni Tou Khighazho
(Luj 4:31-37)
21 Hhela Jiabainunde kudene Ersa hhamuraku udude deigo huitande orozhi kunlade sughazhi kieliezho. 22 Chenliesan kunla hhe sughasande ghanirazho. Ersa hhelade sughadan jinwun hanjialai buxian wo, nie qienlitu kunni xianli. 23 Ingiekude hhelai huitande nie kunni zannan ruhher heizho. Waradazhi kieliewo, 24 "Nasale kun Ersa, chi bijienyi jiohoro bu gie. Chi bijienyi widaghale irewu? Chishi kien bikui bi mejiene. Chishi Hudase iresan hhe zhiguitu wo!" 25 Ersa hhei sugiezhi kieliewo, "Amanne menji. Ene kunni jierese khizhe!" 26 Zannan ruhher hhe kunni nie tigharagha, fugiede waradadene hhe kunni jierese khizhewo. 27 Kunla man ghanirazhi nieniedene asazhi kieliezho, "Eneshi yan shiqin wo? Eneshi nie nenlitu, shini daoli wo. Hhe zannan ruhherde minlin xiaise hhei kielienyi chenliene!" 28 Ingie Ersai minshen Jialili oronde man chonji keiwo.
Gientulani Goudaghazho
(Mat 8:14-17; Luj 4:38-41)
29 Hhela huitanse dei khizhe Yagebu, Yaheiyare hhantu Ximun, Andelietai giede echiwo. 30 Ximunyi ghadunmekieni fashao gie kijiezho. Kunla deigo Ersade kieliewo. 31 Ersa hhei shida ire khasei feizhi bosighase fashao giesan daowo. Ingiedene ghadunmekieni hhelai ushilazho.
32 Khara oluse kunla yanyanji giemeresan kun, sheitan heisan kunlai man Ersai shida uduru irewo. 33 Chenshini kunla man wijien konde hhantulazho. 34 Ersa olon gientulai goudaghawo. Olon sheitanlai tou khighawo. Hhe sheitanlai kielien ese kielieghazho, sheitanla hhei tanine.
Jialilide Jiomun Chonjizho
(Luj 4:42-44)
35 Khuichuduni eqiemagha ese ogheikude Ersa bosizhedene hontande echi onxian giezho. 36 Ximun hhantuku kunlarene ereile echiwo. 37 Ereizhi oludene hhende kieliewo, "Kunla man chii ereizho." 38 Ersa hhelade kieliewo, "Matan psedulade yozhi shidadu aghinlade jiomun chonjiye. Bishi ene shiqinde iresan wo." 39 Ingie Jialilini gochude man yozhi hhelai huitanlade chonjizhi sheitan touzho.
Pifugientuni Goudaghazho
(Mat 8:1-4; Luj 5:12-16)
40 Nie pifugientu Ersai melie ire xiutuliedene xiahua giezhi kieliewo, "Chi duran bise mini ganjinragha shidane." 41 Ersai zhugheni zholierese khane zhighazhi hhei maqizhi kieliewo, "Bi duran wine. Chi ganjinra!" 42 Pifugien deigo likai giese hhe ganjinrawo. 43 Ersa hhei echighakude hende fenfulazhi kieliewo, 44 "Chi kiemade yama bu kieliedene echizhi beyene buwade uzhegha. Musai shu jiere fenfulasan mutun beyechii ganjinrasande oluzhi Hudade mure ogizhi kunlade ganzhen bei." 45 Hhe kun khireidene olon kielien kieliezhi ene shiqinyi gochude kieliese Ersa khuinashi mindaminji chenshide echi dazhi zinie hontande wo. Go oronse kunla hhei ereizhi echizho.