15
Bilado Ersai Shenwun Giezho
(Mat 27:1-2, 11-14; Luj 23:1-5; Yah 18:28-38)
1 Eqiemagha kuse deigo fugie buwa, zhanlao, jinwun hanjiala, zui fugie fayenni soyuji kunlare hhantu shanlian giezho. Hhela Ersai banladene laizhi Biladode jiuiwo. 2 Bilado Ersade asawo, "Chishi Yutai kunni honshan onu?" Ersa kieliewo, "Chi kieliezho." 3 Fugie buwala hhei olon shiqinde zhase 4 Bilado pse asazho, "Chi uzhe, hhela chii imegheni zhase, chi yama ulie kielienu?" 5 Ersa yama huida ese giese Bilado ghanirazho.
Ersani Sixin Panjizho
(Mat 27:15-26; Luj 23:13-25; Yah 18:39-19:16)
6 Niefanie ene jieqide shenzhan bexinla keresan mutun nie fanren andaghane. 7 Nie kunyi nierei Balaba giene. Panlon giesan kunlare hhantu khazho. Hhela panlon giekude kun alazhi daozho. 8 Olon kunla Biladoi melie echi, "Melieshidaku mutun banji." giezhi xiahua gie qiiwo. 9 Bilado kieliezho, "Tande Yutai kunni honshanyi tei giezhou?" 10 Fugie buwala Ersai dubiliezhi hhende jiuizhi ogisei hhe mejiedene ingiezhi asazho. 11 Fugie buwala bexinlai shanjizhi, "Balabai andagha!" giezhi xiahua gieghazho. 12 Bilado pse kieliewo, "Qinse ta Yutai kunni honshan wo giesan enei matugiene?" 13 Ingiese hhela pse waradazho, "Hhei shizijia jiere ghada!" 14 Bilado kieliezho, "Yangiezhi? Hhe yan doghun shiqin giewo?" Hhela pse hende waradazhi kieliezho, "Hhei shizijia jiere ghada!" 15 Ingiese Bilado bexinlai bayasughazhi Balabai andaghawo. Ersai mabienzighala eghidene kunlade jiuizhi shizijia jiere ghada giezho.
Buduila Ersai Xilun Giezho
(Mat 27:27-31; Yah 19:2-3)
16 Buduila Ersai laizhi shenzhan sousan oronyi ghoronde echi, nie tonni buduilai man uruzhi hhantulaghawo. 17 Hhela Ersade zishei fudu jienyi musighazhi eghesunni maghala onjidene zhoghawo. 18 Ingiedene Yutai kunni honshan, onsui giezhi jinli giewo. 19 Ingie qiorun jierei ghulusunghala eghizhi jierei nunpuzho. Xietuliedene hhei beiizho. 20 Xilun gie balu, zishei fudu jienyi teigha, jienyini musighadene lai khirei shizijia jiere ghadane giezho.
Ersani Shizijia Jiere Ghadazho
(Mat 27:32-44; Luj 23:26-43; Yah 19:17-27)
21 Nie xianse iresan Gulinai kun Ximun wo. Yalishanda, Lufuni ada wo. Hhense daokude buduila hhende ninkounin Ersai shizijiai beilieghawo. 22 Hhela Ersani laizhi Gegeta giesan oronde kuruwo. Isishi qiorun yasun oron wo. 23 Guizhuntu caoyeni jiude huigha Ersade ogise ese kerewo. 24 Ingie shizijia jiere ghadawo. Hhela fendan qianguzhi jienni kiende kune giezho. 25 Eqiemagha 9 jiende hhela Ersai shizijia jiere ghadawo. 26 Peizi jiere Yutai kunni honshan giezhi zuinini huaizho. 27 Hhela hhere hhantu ghua qiandaoi shizijia jiere niei borun miende, niei soghei miende ghadazho. 29 Hhense yozhi daosan kunla sugiezhi qiorunne shuiqizhi kieliezho, "Ai! Chi mechii cheise ghurudude gie khighane giesan, 30 chi goyane jiuizhi shizijia jierese bouzhesha!" 31 Fugie buwa, jinwun hanjialaye ingiezhi uzhezhi xiniezhi nieniedene kielienduzho, "Hhe kunlai jiuiwo, goyane jiui dane. 32 Isilieni honshan Mexiha, ede shizijia jierese bouzhesha, bijien uzhedene xianxin gieye." Hhantu ghadasan kunlaye sugiezho.
Ersa Duya Ijiezho
(Mat 27:45-56; Luj 23:44-49; Yah 19:28-30)
33 Zhunwuse xiawu 3 jien olutula zemin man kharalazho. 34 3 jien oluse Ersa fugiede, "Ili, Ili, lamasabagedani?" giezhi waradazho. Isishi, "Mii Huda, mii Huda, chi mii yangiezhi ulie gonjine?" giezho. 35 Kanzide beisan niezhan kunla chenliedene kieliezho, "Uzhe, hhe Iliyani waradazho." 36 Nie kun holuzhi echi, haimiende cui zhanji, ghulusun jiere banla hhende ughadene kieliezho, "Gouji saghei, matan Iliya hhei bouzheghale irenu ulie irekui uzheye." 37 Ersa fugiede nie warada, ho sirawo. 38 Ingiekude dajienni sudorodu menlienzi jierese doura kei echidene ghua gholuwo. 39 Duimiende beisan baifuzhan Ersa ingiezhi ho sirasei chanladene kieliewo, "Ene kunshi zhenzhenji Hudai kewon enbene!" 40 Pse giedun biereila gholose uzhezho. Hhelai dunda Modalani Mereiyen, ga Yagebu, Yusei ghualai anani Mereiyen, Salomi wo. 41 Ersa Jialilide bikude daghazhi ushilasan kunla wo. Pse Ersase hhantu Yelusalende iresan olon biereilaye uzhezho.
Ersani Bulazho
(Mat 27:57-61; Luj 23:50-56; Yah 19:38-42)
42 Eneshi zhunbei gieku udu, Hhamuraku uduni melieshi niudu wo. 43 Khara oluse Yalimataini Yusufu irewo. Hheshi fugie fayenni nie noyen wo, kunla man zunjine. Hheye Hudai gojiani sagheizho. Hhe danzine fugiedagha Biladoi ochirale oro Ersai beyei xiahua giezhi kerewo. 44 Bilado Ersa ijin duya ijiewo giese ghaniradene baifuzhanyi uruzhi ire Ersa duya ijiezhi nietan oluwoye giezho. 45 Bilado baifuzhanse qinkonyi mejiedene Ersai beyeni Yusufude ogiwo. 46 Yusufu bosii baerghala agi ire beyeni agi bouzhe boside boui goudagha tashide waisan mezade teiwo. Tashii ghoghoreighazhi meza kouzii duighawo. 47 Modalani Mereiyen, Yuseini anani Mereiyen beyeni teisan oronyi uzhezho.