4
1 Hudai melie, jianlai amitu kun, fugusan kunyi panjiku Mexiha Ersai melie, pin Ersa xienjiku, pse hhei qienlighala chade hende fenfulaye. 2 Chi Hudai kielienyi chonji. Shihou heshi winu uwoliuzhe izhigie gie. Kunlade sughakude hende rennai giezhi geizhen giegha, kheila, pse sughazhi kielie. 3 Ingiezhi kieliekushi hhe shihou kuzhese kunla olusan daolini ulie chenliedene duranghalane goya chenlieku xiqi bitu kielienyi jianjiku loushilai ereizhi olodoghane. 4 Dou zhendaoi ulie chenliezhi kharei hu kieliesan guhuani daghane.
5 Ingieliuzhe chi yandeliuzhe jinshenshighan, ku shouikuse bu ayi, gouxioxii chonjichen kunyi wiliei giezhi goya renwune onchen gie. 6 Ede mii Hudade khughone giezhi zhunbei giezho, duyase likai gieku ghujinlazho. 7 Bi nie gou zhan ijin eghiwo, holuku moni holu baraghawo, xinyanniye izhi bareizho. 8 Ede gundanni jianlii made liuizho. Gundanghala panjiku Ezhan hhe udude made ogine. Zinie made ogikui pusho, Hhe pse xienjikui panjichen kunladeye ogine.
Goyane Shiqinyi Fenfulazho
9 Chi jinlianji ghujighan mii enende ire. 10 Jima duyani shei dazhi mii benda jiedene Qiesalonijiade echiwo. Geleshi Jialataide echiwo. Qido Damataide echiwo. 11 Zinie Lujia bighala hhantu wo. Chi irekude Makei uduru ire. Hhe bi chonjiku wiliede zoin wine. 12 Bi Tuijigui peizhi Ifusode echighawo. 13 Chi irekude Teloyani Jiabuni giede bi jiesan jienyimi, pse hhezighan shu, tebieshi hhe ghoni arasun shulai agidei ire. 14 Tun giesan kun Yalishanda olon doghun shiqin giezhi mii heiwo. Ezhan zhao hhe giesan mutun hhende bouin giene. 15 Chiye hhei xioxin gie. Hhe matanyi kielienyi hende fandui giezho. 16 Mii ji 1 hui shenwun giekude kiema made banman ese giezhi da mii bendawo. Bi xiwon giese ene zuini Huda hhelade bu ogi gie. 17 Ingieliuzhe Ezhan mii kanzide beizhi made lilian ogiwo. Mii gouxioxii chonji baraghadene niman kunlade man chenlieghawo. Hhe dou mii shizii amanse jiui khizhewo. 18 Ezhan mii yanyanji doghun shiqinlase jiui khizhezhi asiman jieredu hhei gojiade pinnan oroghane. Kuaikui chanqi izhi hhende ogi. Amine!
Zuihoude Asazho
19 Baijila, Yajila, pse Anisefui nie gie kunlade kielien asa. 20 Iladu Gelindode souwo. Telofeimo gienmerese bi hhei Milidude feilieghawo. 21 Chi uncha orotula ghujighan mii enende ire. Yubulo, Buqien, Linu, Gelaojiya pse gaijiula man chade kielien asazho.
22 Ezhan chighala hhantu bi gie. Hhei nenjienye tanre hhantu bi gie!