7
Hunyenni Bilazho
1 Gaijiula, ta guijinni mejiechen kunlade bi kielieye. Guijinshi kun zinie amitu bikude oronde bisei ta ulie mejienu? 2 Biereide zhanguiji bizhi amitushi guijinni yenyinghala zhanguijisene likai gie dane. Zhanguijini fuguse zhanguijine guijinse andawo. 3 Ingiese zhanguijini bidene pse nie kunde khise biozi giezhi urune. Zhanguijini fuguse hhe guijinse andawo. Pse nie kunde khise biozi pusho.
4 Mii gaijiula, taye niekielien wo. Ta Mexihani beyei tungo giezhi guijinse fuguwo. Ingiedene pse nienughun gholuzhi matan Hudade gou jiego ireghane. Hheshi fugusan kun dundase aminne olusan Mexiha wo. 5 Matan beyenughun bikude zui gieku nefuxin guijinni tungo giezhi mai jiere wilie giedene fugukui ireghawo. 6 Ede matanyi banlasan guijinse matan fuguzhi andawo. Ingiese matan Ezhanni shunjise uroughala giesan guijinni khuichen banfaghala ulie giene, Shenlinni shini banfaghala giene.
Guijin Zuighala
7 Ingiese matan matui kieliene? Guijinshi zui onu? Kenjin pusho! Guijin uwoshi bi yanshi zui bikui ulie mejiene. Guijin jiere tanxin bu gie giezhi ese kieliezhoshi bi tanxinshi yan bikui ulie mejiene. 8 Zui minlinghala jihui ereizhi mii zhughede yanyanji tanxin giekui khizheghazho. Guijin uwoshi zuishi fugusei wo. 9 Eqighan guijin uwokude bi amitu wo. Minlin irese zui aminne oluwo, bi fuguwo. 10 Hhe yenlai amin ireghaku minlin mii fugukui gholughawo. 11 Zui minlinni jihuighala mii piendadene hhei tungo giezhi mii fugughawo. 12 Ingiese guijinshi zhiguitu wo. Minlinshiye zhiguitu, gundan, gouni wo. 13 Qinse gouni khareidene mii fugughanu? Kenjin pusho! Mii fugughasanshi zui wo. Zuishi zui bikui mejieghane giezhi gounii tungo giezhi mii fugughawo. Minlinyi tungo giezhi zui zhenzhen doghunne khizheghazho.
Ruhher Beyeni Duranghala Eghinduzho
14 Guijinshi ruhhernughun bikui matan mejienema, bishi beyenughun wo. Mii zuide huizhi hoji danlaghawo. 15 Bi giene giekune ulie giene, henjisanne kharei giene. Bi yan giesanne ulie mejiene. 16 Bi henjisanne giese guijinshi gouni bikui bi chenren giezho. 17 Ingiese giesanshi bi pusho, mii sudoro sousan zui giezho. 18 Mii sudoro, mii beye jiere gouni uwokui bi mejiene. Bi gounii gieku duran winema, gie dane. 19 Bi gounii gieku duran winema, ulie giene. Doghunnii gieku duran uwoma, khareidene giene. 20 Bi duran wikune giese giesanshi bi pusho. Mii sudoro sousan zui giezho. 21 Bi nie guijin mejiewo. Bi gounii giene giekude doghunniye hhantu wo. 22 Bi sudorone kun Hudai guijinde xiqi woma, 23 beye jieremi pse nie guijin mii zhugheni guijinghala maodun giezhi mii bareidene beye jiere bisan zuini guijinde hoji danlaghasei bi chanlazho. 24 Mii amin muchughun wo, kien mii ene fuguku beyese jiuizhi khizheghane? 25 Mai Ezhan Ersa Mexihai tungo giezhi Hudade mafan kielieye! Ingiese mii sumulaku Hudai guijinni shunjizho, mii beye zuini guijinni shunjizho.