19
Ersa Sagai Ghuala
1 Ersa Yeligede orodene yozhi daokude 2 nie kunyi niereini Sagai giene. Shui shanjisan kun dunda qienli fugie wo, bayan no wo. 3 Hhe Ersashi matunie kun bikui uzhene giezhoma, kun olon, beyeni gajishi uzhe dazho. 4 Ingie holu melieshidadene nie mutun jiere khirei Ersai uzhene giezho. Ersa hhense yozhi daone.
5 Ersa mutun konde echidene qiorunne qila kieliewo, "Sagai, ghujighan bouzhe. Enedu bi chii giede ijinyo soune."
6 Hhe jindazhi bouzhedene hende bayasuzhi Ersai jienliewo. 7 Uzhesan kunla ene matugie zuirenyi giede souwo giezhi nieniedene kieliezho.
8 Sagai beidene Ezhande kieliewo, "Bi giei jiachansene olienyi nanxin kunlade ogiye. Pse bi kienyi piendazhoshi 1 peide 4 pei honjiye."
9 Ersa kieliewo, "Enedu jiuiku nenjien ene nie giede kuzhewo. Ene kunshiye Iburaheimuni houdei wo. 10 Kunnikewon widasan kunlai ereizhi jiuile irewo."
Hharan Hojini Bilazho
(Mat 25:14-30)
11 Kunla zhen chenliekude Ersa Yelusalense chadashiwo. Kunla sumulazhi Hudai gojia ede kuzhewo giezho. Ingie Ersa nie bilazhi kieliewo. 12 "Nie fugie noyen gholose nie gojiani honshan danlaku qienli keredene irene giezho. 13 Echikude hharan hojii uru ire hhelade hharan antan ogidene kieliewo, 'Bi iretula ta meimei giendu.' 14 Hhei gojiani kunla ene noyenyi henjizhi daibioni khuina dafalazhi echigha 'Ene kunyi matande honshan danlaghaku duran uwo.' giezhi kieliewo."
15 "Hhe noyen qienli kerezhi iredene baer ogisan hojilai uruzhi ire baer giedughon zhenjisei mejiene giezho. 16 Ji 1 gie hojini kieliewo, 'Ezhan, bi nie antan jierese 10 pei zhenjiwo.' 17 Noyen hhende kieliewo, 'Giesan gou wo. Chishi gou hoji wo. Chi ga shiqinde shixinji giezho, ingiese bi chade hharan chenshi gonjighaye.'"
18 "Da nie hojini kieliewo, 'Ezhan, bi nie antan jierese 5 pei zhenjiwo.' 19 Noyen ene niedeye kieliewo, 'Bi chade tawun chenshi gonjighaye.'"
20 "Pse nie hojini kieliewo, 'Ezhan, uzhe. Bi chii ene nie antanyi shoujinde boui ghurazho. 21 Chi lihaishi bi chase ayizho. Chi ese jiesan oronse agine, ese tareisan oronse ghurane.'"
22 "Noyen hhende kieliewo, 'Chi ene doghun hoji! Bi chii kielienghala chii kheilane. Bi ese jiesan oronse agizhi ese tareisan oronse ghurachen lihaitu kun bikui chi mejienu? 23 Qinse mini baerni yale inhande ese teiwo? Bi irekude benqien lixiji agi khizhene.' 24 Ingie hhe shida beisan kunlade kieliewo, 'Ene kunse nie antanni agi echidene hharan antantu kunde ogi.'"
25 "Ingie kunla hhende kieliewo, 'Ezhan, hhende hharan antan wine.' 26 Noyen kieliewo. 'Bi tande kielieye, bichen kunde pse olon ogine. Wichen kunse bisanlainiye agi echine. 27 Mini honshan ulie danlaghachen hhe duitoulai mini melie lai iredene ala.'"
Honshan Mutun Yelusalende Orozho
(Mat 21:1-11; Mak 11:1-11; Yah 12:12-19)
28 Ersa enei kielie baludene melie yozhi Yelusalende khireine giezho. 29 Ganlanshan giezhi urusan ula shida Bofaqi, Bodanide kuzhekude Ersa ghua tujine peizhi 30 kieliewo, "Ta duimienni aghinde echi. Orose nie huiyasan ga enzheghei chanlane. Kieme unuzhi ese daozho. Ta andaghadene lai ire. 31 Kunla tande 'Yangiezhi andaghane?' giezhi asase 'Ezhan injine.' giezhi kielie."
32 Peisan kunla echidene Ersa kieliesan mutun chanlawo. 33 Hhela andaghakude ezhanni chanladene asazho, "Ta ga enzheghei andaghazhi yangiene?"
34 Hhela "Ezhan injine." giezhi kieliewo. 35 Hhela Ersai shida lai ire goya jienlane ga enzheghe jiere daidene Ersai unughawo.
36 Ersa yokude kunla man jienlane mo jiere peiwo. 37 Zhen Ganlanshanse boukude Ersa giesan fugie shiqinyi uzhesan kunla man bayasuzhi fugiede Hudade doulazho,
38 "Ezhanyi niereghala iresan honshande doulandu!
Asiman jiere pinnan wo,
Zui Undudedu Hudai kuai!"
39 Giedun Falisai kunla Ersade kieliewo, "Loushi, chi tujilane bu onghonogha." 40 Ersa kieliewo, "Bi tande kielieye, enela amanne menjise tashila onghono qiine."
Yelusalende Oluzhi Wilazho
41 Ersa Yelusalende kuzhi echikude hhe chenshide oluzhi wilazhi kieliewo, 42 "Bi sumulase enedu chi pinnan olukuni mejiese gou woma, ede chi mejie dane, mejiekui niuighazho. 43 Shihou kuzhese chii duitoula danghaghala luizhi zhouwise wiqidene chii witanlaghane. 44 Hhela irese chii, kesilachii man widaghane. Nie luisan tashiniliuzhe ulie jiene. Huda irezhi jiuiku shihouni ta uye renjiwo."
Meimei Kunlani Mechise Touzho
(Mat 21:12-17; Mak 11:15-19; Yah 2:13-22)
45 Ersa mechide orodene meimei giesan kunlai man tou khighadene kieliewo,
46 "Mii gie onxian gieku gie gholune
giezhi jinwun jiere huaizho.
Ta ghughei ho gholughazho."
47 Ersa niudunie mechide kunlade sughazho. Fugie buwa, jinwun hanjia, bexinlai lindaola hhei alane giezhi banfa xianjizhoma, 48 bexinla man hhei kieliei goude chenliese hhela yama gie dazho.