10
Biereine Ulie Kereku Shiqin
(Mat 19:1-12; Luj 16:18)
1 Ersa hhense likai giezhi Yudaya oronde, Yedanhe duimiende irewo. Kunla pse hhei hhende hhantulase Ersa chanqiku mutun kunlade sughazho. 2 Falisai kunla ire Ersai shiizhi asazho, "Ere kun biereine lihun gieghase olunulie?" 3 Ersa hhelade kieliewo, "Musa tande matugie fenfulazho?" 4 Hhela kieliewo, "Musa kieliese lihun qiuzi huaidene lihun giese olune giezho." 5 Ersa hhelade kieliewo, "Tai zhughe khidunshi Musa ene minlinyi huaizho. 6 Duyai zhayaghakude Huda ere kun, eme kunyi zhayaghawo. 7 Ingiese kun ada anasene likai giedene biereighalane hhantulazhi 8 ghuala nie beye gholune. Hhela ghua pusho, nie wo. 9 Ingiese Huda hhantulaghasei kun fenkai gieghase ulie olune."
10 Giedoura orose tujila Ersade ene shiqinyi pse asazho. 11 Ersa hhelade kieliewo, "Kien biereighalane lihun giedene pse agise piofen giezho. Biereine kuighazho. 12 Bierei zhanguijighalane lihun giedene pse loujide khiseye piofen giezho."
Kesilade Oluzhi Onxian Giezho
(Mat 19:13-15; Luj 18:15-17)
13 Kunla kesilane uduruzhi Ersai melie ire maqighane giese tujila hhelai sugiezho. 14 Ersa chanladene hokuzhi tujilade kieliewo, "Kesilai bu dui, mii shida ire gie. Hudai gojiashi imutu kunlanughun wo. 15 Bi tande shuhua kielieye, kien kewosi mutun Hudai gojiai ulie jienliese hhende oro dane." 16 Ingie kesilai qiorudene hhelai jiere khane teizhi gouni kieliezho.
Nie Baertu Kun
(Mat 19:16-30; Luj 18:18-30)
17 Ersa yozhi qiikude nie kun holuzhi iredene hhei melie xiutuliezhi asawo, "Gou loushi, bi matui giese chanqiku aminni jienliene?" 18 Ersa hhende kieliewo, "Chi mii yangiezhi gou wo giezho? Hudase chugo gouni uwo. 19 Minlinyi chi mejiene, kun bu ala, piofen bu gie, bu ghula, jia ganzhen bu bei, bu pienda, ada anane zunji giezho." 20 Hhe kun kieliewo, "Loushi, enelai bi ga xienzise man zunjizho." 21 Ersa hhei uzhedene orezhi kieliewo, "Chade da nie chaizho. Echidene bisanlane man huizhi nanxin kunlade ogi. Ingiese chii boubei asiman jiere wo. Ingiedene irezhi mii dagha." 22 Hhende caichan olonshi ene kielienyi chenliedene ungieni bouzhi yuchourazhi yolawo.
23 Ersa zhouwidene uzhe tujiladene kieliewo, "Baertu kun Hudai gojiade oroku chijia no wo." 24 Tujila ene kieliende ghudurezho. Ingiese Ersa hhelade kieliewo, "Kesila, Hudai gojiade oroku chijia no wo. 25 Loto zhun boghose daoku bayan kun Hudai gojiade orokuse da sunfan wo." 26 Tujila hende ghanirazhi nieniedene asazho, "Ingiese kienyi jiui shidane?" 27 Ersa hhelai uzhedene kieliewo, "Kun gie danema, Huda buxian wo. Huda yanniliuzhe giene." 28 Beduru Ersade kieliewo, "Uzhe, bijien man bendadene chii daghazho!" 29 Ersa kieliewo, "Bi tande shuhua kielieye, kun made, gouxioxide oluzhi gie, gaijiu, eghechijiu, ada, ana, kesila, ghazhane bendase 30 ene duyade gie, gaijiu, eghechijiu, ana, kesila, ghazha 100 pei ogine. Ogikude heikuiye hhantu ogine. Houshide chanqiku amin ogine. 31 Ingiese olon melieshikula khuinashilane, khuinashikula melieshilane."
Ersa Shouku Giezhi Aminne Olukuni Ji 3 Hui Melie Kieliezho
(Mat 20:17-19; Luj 18:31-34)
32 Hhela Yelusalende khireiku mo jiere Ersa melie yozho. Tujilani ghanirazho, daghasan kunla ayizho. Ersa pse 12 gie tujii uruzhi ire goyade kuzheku shiqinyi kielie qiiwo, 33 "Uzhe, matan Yelusalende khireine. Kunnikewonyi fugie buwa, jinwun hanjialade jiuise hhela hhei sixin panjidene niman kunlade jiuine. 34 Hhela hhei xilun giene, ungie jiere nunpune, mabienzighala eghine, da alane. Ingie ghurudu daose aminne olune."
Yagebu Yaheiyaghala Xiahua Giesan
(Mat 20:20-28)
35 Xibitaini ghua kewon Yagebu, Yaheiya Ersai melie ire kieliewo, "Loushi, bijien yan xiahua giese chi bijiende yan ogiba." 36 Ersa kieliewo, "Ta mii yan gieghane?" 37 Hhela kieliewo, "Chi famatu baozo jiere soukude bijienyi niei borun miende niei soghei miende sougha." 38 Ersa kieliewo, "Ta yan keresanne ulie mejiene. Bi shouiku kuni ta shoui shidanu? Bi jienlieku xilini ta jienlienu?" 39 Hhela kieliewo, "Jienliene." Ersa kieliewo, "Bi shouiku kuni ta shoui, bi jienlieku xilini ta jienlienema, 40 mii lianmien kanzide soughakui bi ogiku pusho. Kiende zhunbei giezhoshi kiende ogine." 41 Psedu hharan tujini sonosudene Yagebu, Yaheiyaghalade hokuzho. 42 Ersa hhelai uruzhi ire kieliewo, "Niman kunlai dunda lindao, noyen giezhi urusanla qienli bareizhi kunlai gonjisei ta mejiene. 43 Ta niekielien pusho, tai dunda kien fugieni danlane giese tande ushilachen kun danlakuni wo. 44 Tai dunda kien laoda danlane giese dajialade hoji danlakuni wo. 45 Kunnikewon irekushi kunlai ushilaghale ese irezho. Kharei kunlai ushilazhi aminne sheidene olon kunlade shuiku Jiage danlale irezho."
Sugho Bajimaini Goudaghazho
(Mat 20:29-34; Luj 18:35-43)
46 Hhela Yeligede irewo. Ersa tuji, tebieji olon kunlare Yeligese likai giekude nie ghuichen sugho Jimaini kewon Bajimai mo bienzide souzho. 47 Hhe chenliese Nasaleni Ersa wo giese warada qiiwo, "Dawudeni houdei Ersa, made ubali nie xii!" 48 Olon kunla hhei jiebalazhi shenqi bu khizhe giese hhe genjia fugiede waradazhi kieliezho, "Dawudeni houdei, made ubali nie xii!" 49 Ersa beidene kieliewo, "Hhei uru daozhe." Hhela sughoi uruzhi kieliewo, "Zhughene teidene bosizhe. Hhe chii uruzho." 50 Sugho jienne jiezhi jiuli bosizhedene Ersai hhende yozhi irewo. 51 Ersa kieliewo, "Bi chade yan giene?" Sugho kieliewo, "Loushi, bi chanlaku duran wo!" 52 Ersa kieliewo, "Chi echi. Chii xianxin gieku chii jiuiwo." Sugho deigo chanladene mo jiere Ersai daghawo.