15
Zhughede Ganjinraghaku
(Mak 7:1-13)
1 Ingiekude Falisai kun, jinwun hanjiala Yelusalense Ersai hhende ire asawo, 2 "Chii tujila yangiezhi xienrenla sughasan xigonni ulie zunjine? Hhela ijiekude khane ulie wagha ijiezho." 3 Ersa hhelade kieliewo, "Ta yangiezhi goya xigonghalane Hudai minlinni ulie zunjine? 4 Huda, 'Ada anane zunji', 'Ada anane sugiesan kunni ala.' giezhi kieliezho. 5 Ingieliuzhe ta kieliene, 'Kien ada anadene bi tande ogi shidakui Hudade ogiwo.' giezhi kieliese 6 hhe kun adane ulie zunjise olune giezho. Ingiezhi ta goya xigonghalane Hudai kielienyi widaghazho. 7 Jiazhon giesan kunlaya, Isaiya tai zhiizhi melieshida kieliesan ese codazho. Hhe kieliezho,
8 'Ene bexinla amanghalane mii zunjine.
Zhugheni mase gholo wo.
9 Hhela kunni guijinyi zhenzhenji daoli mutun kunlade sughazho.
Ingiese mii beiise yama oronde uwo.'"
10 Ersa kunlai uruzhi ire hhelade kieliewo, "Ta chenliezhi minbai olu, 11 amanse orosan kunyi ulie zannanshighanema, amanse khizhesan kunyi zannanshighane." 12 Ingie tujila hhei melie ire kieliewo, "Falisai kun ene kielienyi chenliese hokusanni chi mejielie?" 13 Ersa kieliewo, "Asiman jieredu adami zeilasan pushoshi man xi khizhene. 14 Hhelai bu gonji. Hhelashi sughoi uduruchen sugho wo. Sugho sughone uduruse ghuala nokiende anda boune."
15 Beduru Ersade kieliewo, "Ene bilazhi kieliesei bijiende kieliezhi minbai olugha." 16 Ersa kieliewo, "Ta dou minbai olu dawu? 17 Amande orosan kielighun mekiende echisei ta ulie mejienu? 18 Amanse khizhesanshi zhughese khizhesanwo. Ene caigie kunni zannanshighane. 19 Zhughese khizhesanshi doghunde sumulaku, alaku, piofen gieku, lon kijieku, ghulaku, jia ganzhen beiku, sugieku wo. 20 Enela man kunni zannanshighane. Khane ulie wagha ijiese kunni ulie zannanshighane."
Nie Niman Kunni Biereini Xianxin Gieku
(Mak 7:24-30)
21 Ersa hhense likai giedene Tuilo, Xidunni oronde echiwo. 22 Nie niman kunyi* bierei hhe oronse khizhedene waradazhi kieliewo, "Ezhan, Dawudeni houdei, made ubali nie xii! Mii oqinyi sheitan heisan hen wo." 23 Ingieliuzhe Ersa yama huida ese giezho. Tujilani melie ire xiahua giezhi kieliewo, "Hhei khareighaba. Ene bierei mai khuinase waradazho." 24 Ersa kieliewo, "Mii peizhi zinie Isilieni kunlai dundadu miisan ghonilade oluzhi ireghazho." 25 Hhe bierei ire Ersai beiizhi kieliewo, "Ezhan, made banman nie gie!" 26 Ersa kieliewo, "Kesilai ginanyi ga nogheide bendazhi ogise ese oluzho." 27 Hhe bierei kieliewo, "Ezhan, oluzhoma, nogheiye ezhanne shire doura bousan zhazhai ijiene." 28 Ingiese Ersa kieliewo, "Funi, chii xianxin gieku fugie wo. Chi keresan mutun chade gholu gie." Hhe shihoude oqinni goudawo.
Olon Gientulai Goudaghazho
29 Ersa hhense likai giezhi Jialilihai bienzide iredene ulade khirei souwo. 30 Tebieji olon kunla hhei hhende iredene dogholon, sugho, sanfei, yaba, pse olon gientulai hhei konshida jiese hhe goudaghawo. 31 Yaba kielien kielie, sanfei gouda, dogholon yo, sugho chanlasei olon kunla uzhedene ghanirazhi Isilieni Hudai kuaiwo.
4000 Kunde Chudughazho
(Mak 8:1-10)
32 Ersa tujilane uruzhi ire kieliewo, "Ene kunla mare hhantu ghurudu oluzho, hhelade ijiekui widazho. Bi hhelade ubali xiizho. Bi hhelai oliesuzhi echighaku duran uwo. Mo jiere echise injirekuse ayizho." 33 Tujila hhende kieliewo, "Ene hontande imeghei kunlade ijie chudughaku ginan bijiende khalase irene?" 34 Ersa hhelade kieliewo, "Tande ginan giedughon wo?" Hhela kieliewo, "Dolon wo, pse giedun ga zhaghasun wo." 35 Ersa olon kunlai fenfulazhi zemin jiere soughadene 36 dolon ginan, giedun zhaghasunyi barei mafan kieliedene ghulu tujilade ogise tujila olon kunlade ogiwo. 37 Dajiala man ijiezhi chududene feiliesan zhazhai dolon lanzi zhonlowo. 38 Ijiesan kun dunda bierei kewosilai ulie sanase 4000 ere kun wo. 39 Ersa kunlai sandaghadene chon jiere khirei Majiadan oronde echiwo.
* 15:22 Jianan kun