21
Guafu Baer Teiku
(Mak 12:41-44)
1 Ersa qiorunne qila bayan kunla mechii baer teiku xianzide baer teikuni uzhezho. 2 Pse nie nanxin guafu hhende ghua fenfenzi baer teisei uzhewo. 3 Ersa kieliewo, "Bi tande shuhua kielieye, ene nanxin guafu soyuji kunlase olon teiwo. 4 Kunla olonsene teiwo. Guafude yama uwoma, udu daoku baerlane man teiwo."
Mechini Cheikuni Melie Kieliezho
(Mat 24:1-2; Mak 13:1-2)
5 Niezhan kunla mechini seighan tashi, Hudade ogisan mureghala zhonhon giesei kielienduzho. Ingiese Ersa kieliewo. 6 "Ta chanlasan enelai hhe shihou kuzhese cheizhi tashi jiere tashi nieda ulie jiene."
7 Hhela Ersade asazho, "Loushi, yan xienzide ene shiqinla fashen giene? Enela fashen giekude yan zunji wine?" 8 Hhe kieliezho, "Ta xioxin giezhi kunlai bu piendagha. Olon kunla mii niereghala iredene bishi hhe enbene, ede shihou kuzhewo giese ta bu dagha. 9 Ta eghinduzhi londasan xioxini sonosuse bu ayi. Ene shiqin xien fashen gienema, duya baraku deigo ulie kuzhene." 10 Pse hhelade kieliewo, "Minzu minzula eghindune, gojia gojiala eghindune. 11 Zemin fugiede gojiolune, gochude oliesuku inzhanku gien wine, asiman jierese fugie ghudureqi irezhi ayighane."
12 "Ene shiqin iretula kunla tai heizhi bareidene huitan, bafanzide jiuine. Mii yenyinghala tai honshan, shenzhanlai melie lai echine. 13 Hheshi made ganzhen beiku jihui wo. 14 Panjichen kunde matugie huida giekui melieshi zhunbei bu gie. 15 Bi tande duitoulatai tai kieliezhi dao daku kielien, agheli ogine. 16 Lien ada, ana, gaijiu, qingu, zhanlienlaye tai ghudanduzhi niezhanlani alane. 17 Mii yenyinghala kunla man tai henjine. 18 Ingieliuzhe tai niekozi usunye ulie widane. 19 Ta izhigie rennai giese goyane jiuine."
20 "Budui iredene Yelusalenyi wiqikui ta chanlase hhe widaghaku udu ghujinlasei mejiene. 21 Ingiekude Yudayade sousan kunla, ulade piile echi. Chenshini kunla ghadane khirei. Xianni kunla chenshide bu oro. 22 Enezighan udushi faiku udu wo. Jinwun jiere huaisan kielienyi gholughane. 23 Hhe udude kewosi laisan, gogoghasanlade gou widawo! Zemin jiere zeinan wo, Hudai hokuku ene bexinlai jiere irezho. 24 Hhela khudogho doura fugune, pse bareidene go gojiade lai echine. Niman kunni udu kurutula niman kun iredene Yelusalenni tai pindaghane."
Kunnikewon Ireku
(Mat 24:29-31; Mak 13:24-27)
25 "Hhe shihou kuzhese naran, sara, hodunla bienjizhi zunji uzheghane. Haide lan jiulizhi onghonose zemin jieredu gojiala man jindazhi matugiekui mejie dazho. 26 Asimanyi lilianla gojioluse duya matui gholune gie kunla ayidene injirene. 27 Ingiekude Kunnikewon nenli, famanude olien jierese irekui kunla chanlane. 28 Ene shiqin kaishi giese bosizhedene qiorunne qila. Tai shuiku udu chadashiwo."
29 Ersa hhelade bilazhi kieliewo, "Ta uhuago mutun, psedu mutunlai uzhe. 30 Mutun lachen keikui ta uzhese khaluncha orokui mejiene. 31 Taye niekielien wo. Ta ene shiqinla fashen giesei chanlase Hudai gojia chadashisei mejiene. 32 Bi tande shuhua kielieye, ene idaini kunla fugutula ene shiqinla man gholune. 33 Asiman zemin widaliuzhe mii kielien kenjin ulie widane."
Chan Jinxin Giendu
34 "Ta jinxin giendu. Pse ta hunnerei daghazhi ochizhi ijiekude, duyani shiqinghala munan giezhi zhugheitai kunzhi giekude hhe udu irene. Hhe shihou irese onghala zhaghasun bareiku niekielien wo, mejie dakude irene. 35 Hhe udu irekude zemin jiereshiku kunlade man irene. 36 Ta chan onxian giezhi jinxin giendu. Qingiese ene shiqin irekude holuzhi andadene Kunnikewonni melie bei shidane."
37 Ersa niudunie mechide kunlade surughazho. Niexiinie Ganlanshande echizhi souzho. 38 Bexinla man eqiemagha eqie mechide Ersa jianjisei chenliele irezho.