Jialatai Kunlade Huaisan Xin
1
Kielien Asazho
1 Shitu danlasan bi Baolo xin huaizho. Bi shitu danlakushi kun peisan pusho, kunni tungo giesanye pusho, Ersa Mexiha pse hhei fugusan kun dundase aminne olughasan Ada Hudai tungo giezhi peisan wo. 2 Bi mare hhantulasan gaijiularene man Jialataini jiohuilade kielien asaye. 3 Mai Ada Huda, Ezhan Ersa Mexiha tande nenjien, pinnan ogi gie! 4 Huda mai Adai isighala Mexiha ene doghun duyase mai andaghane giezhi mai zuide oluzhi goyane sheiwo. 5 Kuaikui chanqi izhi Hudade ogi. Amine!
Pse Gouxioxi Uwo
6 Mexihani nenjienyi tungo giezhi tai urusan Hudase ta deigo likai giedene psedu gouxioxini daghase bi ghanirazho. 7 Shijishan psedu gouxioxi uwo, niezhan kunla tai londaghazhi Mexihani gouxioxii geine giezho. 8 Bugon bijien, asiman jierese iresan qienxienliuzhe bijien tande chonjisan gouxioxii buxiantui chonjise hhei indan kharakui wo. 9 Bijien melieshida kieliezhi daozho, ede bi pse kielieye. Kienliuzhe ta jienliesan gouxioxii buxiantui tande chonjise hhei indan kharakui wo.
10 Ede bi kunlai kuaighanu, Hudai kuaighane? Bi kunlai bayasughane giezhou? Bi dou kunlai bayasughane giese bishi Mexihani hoji pusho.
Baolo Shitu Gholusan
11 Gaijiula, bi chonjisan gouxioxishi kunse iresan pusho bikui ta mejie. 12 Hheshi bi kunlase jienliesan pusho, kunla sughasanye pusho, Ersa Mexiha mejieghasan wo.
13 Bi melieshida Yutaijiode matugie udu daosanyi ta chenliezhi daozho. Bi Hudai jiohuini hende heizhi widaghane giezho. 14 Yutaijio fanmiende bi goya minzune nie nasuntu kunlase zui fama wo, mii xienrenla zunjisan xigonde zui rexin wo. 15 Ingiezhoma, Huda nenjienghalane mii oluku melie sunghuzhi urudene 16 niman kunlade Ersai chonjighane giezhi kewonne made bayasuzhi uzheghazho. Ingiekude bi kunlare shanlian ese gie, 17 mase melie shitu danlasan kunlade asane giezhi Yelusalende ese khirei, deigo Alabode echidene pse Damashigede khareiwo.
18 Ingie 3 nien daodene bi Yelusalende khirei, Jifai tani, hhere hhantu 15 qien souwo. 19 Zinie Ezhanyi jiuni Yagebuse chugo psedu shitulai nieda ese chanlawo. 20 Bi tande huaisanshi man shuhua wo. Bi Hudai melie ghudan ulie kieliene. 21 Khuinashi bi Xiliya, Jilijia oronde echiwo. 22 Hhe xienzide Mexihai xianxin giesan Yudayani jiohuila mii chanlazhi ese daozho. 23 Hhela zinie melieshida mai heisan kun ede hhe melieshida widaghane giesan xinyanni chonjizho giesei chenliedene 24 mii yenyin jiere Hudai kuaizho.