8
4000 Kunde Ijie Chudughazho
(Mat 15:32-39)
1 Hhe shihoude pse olon kun hhantulase ijiekui uwo. Ersa tujilane uruzhi ire kieliewo, 2 "Ene kunla mare hhantu ghurudu oluzho, hhelade ijiekui widazho. Bi hhelade ubali xiizho. 3 Bi hhelai oliesuzhi giedei echighase hhela mo jiere injirene. Gholose iresanye wine." 4 Tujilani hhende kieliewo, "Ene hontande imeghei kunlade matugie ginanyi ijiezhi chudughane?" 5 Ersa hhelade asawo, "Tande ginan giedughon wo?" Hhela kieliewo, "Dolon wo." 6 Ersa olon kunlai fenfulazhi zemin jiere soughadene dolon ginanyi barei mafan kieliedene ghulu tujilade ogise tujila olon kunlai melie beilawo. 7 Pse hhelade giedun zhaghasun wo. Ersa mafan kieliedene fenfulazhi kunlai melie beilaghawo. 8 Hhela ijiezhi chududene feiliesei dolon lanzi zhonlowo. 9 Hhende chabudu 4000 kun wo. Ersa hhelani dafalazhi echighawo. 10 Deigo tujilarene hhantu chon jiere khirei Damanuta oronde echiwo.
Falisai Kunla Ghudureqi Uzhene Giezho
(Mat 16:1-4)
11 Falisai kunla Ersai shida ire jianjindu qiiwo. Hhela Ersai shiizhi, "Asiman jierese iresan ghudureqi xienjigha." giezhi xiahua giezho. 12 Ersa zhughedene hende nie shanholo kieliewo, "Ene idai kunla yangiezhi ghudureqii kerene? Bi tande shuhua kielieye, ene idai kunlade xienjighaku ghudureqi uwo." 13 Ingiedene hhelase likai gie, chon jiere khirei hai duimiende daowo.
Falisai Kunlani Kuniegheni Fangula
(Mat 16:5-12)
14 Tujila ginan bareikui matazho. Chon jiere khireise zinie ginan wo. Pse ijiuni uwo. 15 Ersa hhelade fenfulazhi kieliezho, "Ta Falisai kunni kunieghe, Hherode kunni kunieghei jinxin giezhi fangula." 16 Tujila nieniedene kielienduzho, "Matande ginan wise ingiezhi kieliezhoba." 17 Ersa mejiedene hhelade kieliewo, "Ta yangiezhi ginan wikui kielienduzho? Ta dou mejie dazhi minbai olu danu? Ta dou intu men onu? 18 Tande nudun wine, uzhe danu? Chighin wine, chenlie danu? Ta jila dazhou? 19 Tawun ginanyi ghuludene 5000 kunde ogikude zhazhai giedun lanzi zhonlowo?" Hhela kieliewo, "12 gie wo." 20 "Pse dolon ginanyi ghuludene 4000 kunde ogikude zhazhai giedun lanzi zhonlowo?" Hhela kieliewo, "Dolon wo." 21 Ersa kieliewo, "Ta dou minbai olu danu?"
Bosaidade Sughoni Goudaghazho
22 Hhela Bosaidade irewo. Kunla nie sughoi uduruzhi ire Ersai xiahua giezhi hhei nie maqi giezho. 23 Ersa sughoi khase laidene aghin ghadane echiwo. Nudun jierei nunpudene ghua khane hhei jiere teizhi, "Chi yan chanlawo." giezhi asazho. 24 Hhe qiorunne qila nie uzhe kieliewo, "Bi kunlai chanlawo. Hhela mutunyi xianli, da yozho." 25 Ersa pse khane nudun jierei teizho. Sugho xianxide uzhese goudadene yanyanjilai qinchude chanlawo. 26 Ersa hhei giedei echighakude, "Aghinde bu echi." giezhi kieliewo.
Beduru Ersashi Mexiha Wo Giezhi Kieliezho
(Mat 16:13-20; Luj 9:18-21)
27 Ersa tujilarene khidene Kaisaliya-Feilibini aghinlade echiwo. Mo jiere tujiladene asazho, "Kunla kieliese bishi kien wo giezho?" 28 Hhela kieliewo, "Kunla kieliese xili gieghasan Yaheiya wo giezho. Niezhan kunla kieliese Iliya wo giezho. Pse niezhan kunla kieliese xienzhi dundadu nie wo giezho." 29 Ersa hhelade asawo, "Ta kieliese bishi kien wo?" Beduru kieliewo, "Chishi Mexiha wo." 30 Ersa orunyi kiemade bu kielie giezhi hhelade hende fenfulawo.
Ersa Shouku Giekune Melie Kieliezho
(Mat 16:21-28; Luj 9:22-27)
31 Ingiedene Ersa hhelade sughazhi qiiwo, "Kunnikewon matugieseda hende shouku giezhi zhanlao, fugie buwa, jinwun hanjiala mii fandui giezhi alane. Ghurudu oludene aminne olune." 32 Ersa ene kielienyi mindamin kieliese Beduru hhei laidene kheila qiiwo. 33 Ersa ochira daore tujilai uzhedene Bedurui kheilazhi kieliewo, "Ibilisi, mii khuina dao! Chi Hudai isii ulie sumulazhi kunni isii sumulane!"
34 Ersa olon kun, tujilane uruzhi ire kieliewo, "Kien mii daghane giese goyane sheidene shizijiane beiliezhi mii daghakuni wo. 35 Kien aminne jiuine giese aminne widaghane. Made, gouxioxide oluzhi aminne widaghase aminne jiuine. 36 Kun duyani man zhenjidene goya aminne widaghase yande gou wo? 37 Kun pse yanghala aminne arunzhane? 38 Kien ene piofen giezhi zui fanjisan duyade bi, kieliensemi jiuren giese Kunnikewon Adane fama dunda zhiguitu qienxienlare hhantu irekude hhenseye jiuren giene."