21
Honshan Mutun Yelusalende Orozho
(Mak 11:1-11; Luj 19:28-40; Yah 12:12-19)
1 Hhela Yelusalense chadashizhi Ganlanshanni Bofaqide irekude Ersa ghua tujine peizhi 2 hhelade kieliewo, "Ta duimienni aghinde echi. Hhende nie huiyasan enzheghei deigo chanlane, shidai da nie unaghan wo. Ta andaghadene mii shida lai ire. 3 Kunla tande asase, 'Ezhan hhelai injine.' giezhi kieliema, hhe kun deigo laighane."
4 Ene shiqin fashen giekushi Ezhan xienzhini tungo giezhi kieliesan kielien mutun gholughane giezho,
5 "Xiwunni* kunlade kielie.
Uzhe, tai honshan tai hhende irewo.
Hhe goyane meilade uzhezhi enzheghe unuzho.
Unusanshi ga enzheghe wo."
6 Tujila echidene Ersa fenfulasan mutun giewo. 7 Hhela enzheghe, ga enzheghei lai ire goya jienlane enzheghe jiere daidene Ersai unughawo. 8 Olon kunla jienlane mo jiere peizho. Psedu kunla mutun chalai chizhidene mo jiere peizho. 9 Melie khuinadu olon kunla waradazhi kieliezho,
"Hesanna! Dawudeni houdeii doulandu!†
Ezhanni niereghala iresan hhei doulandu!
Zui undudedu Hudai doulandu!"
10 Ersa Yelusalende orose kunla man hunnerei daghazhi eneshi kien wo giezho. 11 Olon kunla kieliezho, "Eneshi Jialiliyi Nasaleni xienzhi Ersa wo."
Mechini Arughazho
(Mak 11:15-19; Luj 19:45-48; Yah 2:13-22)
12 Ersa mechide orodene meimei giesan kunlai man tou khighawo. Baer arunzhasan kunlai shire, ghoghochen huisan kunlai bandoulai tungu unaghawo. 13 Hhelade kieliewo,
"Mii giei onxian gieku gie giezhi urune giezhi jinwun jiere huaizho.
Ta ghughei ho gholughazho!"
14 Mechi sudoro sugho, dogholonla Ersai shida irese hhelai goudaghawo. 15 Fugie buwa, jinwun hanjiala Ersa ghaniraku shiqin giesei chanladene pse kesila mechi doura Hesanna! Dawudeni houdeii doulandu giezhi onghonosei sonosudene hende hokuzhi 16 Ersade asawo, "Enezighan kesila kieliesei chi sonosuwoye?" Ersa kieliewo, "Sonosuwo. Jinwun jiere chi yeliwa, ga kesilai amanghala goyane doulaghawo giesei ta onshizhi ese daowu?" 17 Ingie hhelase likai giezhi chenshise khidene Bodanide echi nie xii souwo.
Uhuago Mutunni Kharazho
(Mak 11:12-14, 20-24)
18 Ersa eqiemagha chenshide khareikude oliesuzho. 19 Mo bienzide nie uhuago mutunyi chanlawo. Shidani echi nie uzhese mutun jiere lachen wine, alima uwo. Ersa mutunde, "Enedu khuinase chii jiere ibeizi alima ulie soune." giezhi kieliese uhuago mutun deigo gho fuguwo. 20 Tujila uzhedene ghudurezhi, "Uhuago mutun matugie deigo gho fuguwo." giezhi kieliezho. 21 Ersa kieliewo, "Bi tande shuhua kielieye, tande xianxin gieku bizhi inxin ulie giese bi uhuago mutun jiere giesei taye gie shidane, da ene ulade oronsene noidene haide bou giezhi kieliese boune. 22 Ta xianxin giedene xiahua giezhi onxian giese man ogine."
Ersani Qienlini Asazho
(Mak 11:27-33; Luj 20:1-8)
23 Ersa mechide orodene kunlade sughakude fugie buwa, bexinlai zhanlaola hhei shida ire kieliezho, "Chi yan qienlighala ene shiqinlai giezho? Kien chade ene qienlii ogizho?" 24 Ersa hhelade kieliewo, "Biye tande nie unqi asaye. Ta made kieliese biye yan qienlighala ene shiqinlai giesei tande kieliene. 25 Yaheiyai xili gieghaku qienli khalase irezho? Asimanse onu, kunlase wo?" Hhela goyalane shanlian giezhi kieliewo, "Matan asimanse wo giese, 'Ta yale hhei xianxin ulie giene.' giezhi hhe matande kieliene. 26 Kunlase wo giese matan bexinlase ayizho, hhela man Yaheiyashi xienzhi wo giezho." 27 Ingie Ersade kieliewo, "Bijien ulie mejiene." Ersa hhelade kieliewo, "Biye tande yan qienlighala ene shiqinlai giesei ulie kieliene."
Ghua Kewonni Bilazho
28 "Ta nie sumula bi ede bilaku matugiezho? Nie kunde ghua kewon wo. Hhe fugie kewondene kieliezho, 'Mii kewon, chi enedu putou yenzide wilie giele echi.' 29 Kewonni kieliewo, 'Bi ulie echine.' Khuinashida houhui giedene echiwo. 30 Adani echidene meila kewondene ye niekielienji kieliezho. Kewonni kieliewo, 'Ada, bi echiye.' Ingiedene ese echiwo. 31 Ta sumulase ene ghua kewonlani alinie adane kielienyi chenliezho?" Hhela kieliewo, "Fugie kewon wo." Ersa kieliewo, "Bi tande shuhua kielieye, shui shanjisan kun, biozila tanse melie Hudai gojiade orone. 32 Yaheiya tai hhende irekude gou moni uzheghazho. Ta hhei xianxin ulie giene, shui shanjisan kun, biozila hhei xianxin giezho. Ta hhela xianxin giesei uzhedene dou geizhen ulie giezhi xianxin ulie giene."
Doghun Wiliechilani Bilazho
(Mak 12:1-12; Luj 20:9-19)
33 "Ta pse nie bilasei chenlie. Nie gieni zhanguiji nie yenzi putou zeiladene izhonyini qienjiwo. Sudoroni jiu daruku chizi waizhi yenzi uzheku teizi giedene kunlade bouizhi ogi, gholode echiwo. 34 Ghuraku shihou oluse hojilai peizhi bouisan kunlase nexianne ghuraghale echiwo. 35 Bouisan kunla hojilaini bareidene nieini eghiwo, nieini alawo, nieini tashida alawo. 36 Zhanguijii pse genjia olon hojilai peizhi echighase bouisan kunla yen qingiezhi duidai giewo. 37 Zuihoude hhela kewonyimi zunjineba giezhi kewonne peizhi echighawo. 38 Bouisan kunla kewonyini chanladene nieniedene kielienduzho, 'Eneshi jiachanni jienliechen wo. Matan enei aladene jiachanni zhanjiye!' 39 Ingie hhei bareidene putou yenzise tungu khigha alawo. 40 Ingiese putou yenzii zhanguiji irekude bouisan kunlai matugiene?"
41 Hhela kieliewo, "Doghun kunlai ese rouliezhi aladene putou yenzini nanshi putou jiuichen kunlade bouizhi ogine." 42 Ersa hhelade kieliewo. "Ta jinwun jiere onshizhi ese daowu?
'Gie giesan kunla bendasan tashi
giei zhunyo tashi gholuwo.
Eneshi Ezhan giesanwo.
Matan uzhese xihan giezho.'
43 Ingiese bi tande kielieye, Hudai gojiai tanse agi echidene Hudai gojiade oluzhi jiego khizheghasan minzude ogine. 44 Kien ene tashi jiere anda bouse zhazhazi gholune. Ene tashi kienyi jiere anda bouse zai miendaghane."
45 Fugie buwa, Falisai kunla Ersa bilasei chenliedene hhelai zhiizhi kieliesei mejie 46 Ersai bareine giese olon kunlase ayizho. Olon kunla Ersai xienzhi wo giezho.
* 21:5 Yelusalen † 21:9 Bijienyi jiui!