24
Jianlai Mechini Widaghane
(Mak 13:1-2; Luj 21:5-6)
1 Ersa mechise khizhedene yokude tujilani ire mechii loulani hhende zhiizhi uzheghawo. 2 Ersa tujiladene kieliewo, "Ta enelai man chanlawu? Bi tande shuhua kielieye, jianlai man cheizhi tashi jiere tashi nieda ulie jiene."
Duyani Zuihouku Zunji
(Mak 13:3-13; Luj 21:7-19)
3 Ersa Ganlanshande soukude tujila konkonji ire asazho, "Yan xienzide ene shiqinla fashen giene? Chi irezhi duya barakude yan zunji bikui bijiende nie kielie." 4 Ersa hhelade kieliewo, "Ta xioxin giezhi kunlai bu piendagha. 5 Olon kunla mii niereghala iredene bishi Mexiha wo giezhi olon kunlai miine. 6 Ta eghindusan, eghindune giesan xioxini sonosune. Ingiese goujida bu jinda. Ene shiqin kenjin fashen gienema, duya baraku shihou dou ese kuzhezho. 7 Minzu, minzula eghindune. Gojia, gojiala eghindune. Gochude oliesuzhi zemin gojiolune. 8 Eneshi tendunni keitou wo."
9 "Hhe shihoude kunla tai barei echidene heizhi alane. Mii yenyinghala go minzula tai henjine. 10 Hhe shihoude olon kunla jiomunni bendane. Nieniene ghudanduzhi henjindune. 11 Olon jia xienzhila khizhedene olon kunlai miine. 12 Mouxienni olodozhi kunlai oreku zhughe widane. 13 Ingieliuzhe rennai giezhi zuihou kusanlai jiuine. 14 Asiman gojiani gouxioxini qienxiade chonji kurughazhi soyuji minzulade ganzhen beidene caigie duya baraku kuzhene."
Fugie Zeinan
(Mak 13:14-23; Luj 21:20-24)
15 "Ingiese Danyili xienzhi kieliesan hhe pohai giezhi hanzhan gieghaku zhiguitu oronde beisei ta chanlane. (Onshichen kunla, ene kielienni isii dunjirekuni wo.) 16 Ingiekude Yudayade sousan kunla, ulade piile echi. 17 Gie jieredula, giederase dunxi agile bu bouzhe. 18 Ghazha jieredula, khareizhi jienne agile bu echi. 19 Hhe udude kewosi laisan, gogoghasanlade gou widawo. 20 Ta holukude uncha, hhamuraku udui bu kuzhegha giezhi onxian gie. 21 Ingiekushi hhezighan udude zeinan zui fugie wo. Duya kaishi giesanse eli kutula imutu zeinan uwo, khuinashiye uwo. 22 Hhezighan zeinantu udui ese choghonshighazhoshi nieda jiui danema, sunghusan kunladene oluzhi choghonshighane. 23 Hhe udude kunla tande uzhe, Mexiha enende wo, hhende wo giese ta xianxin bu gie. 24 Jia Mexiha, jia xienzhila khizhezhi fugie ghudureqi, fugie shiqinlai giekushi sunghusanlaiye kenen miine. 25 Uzhe, bi shiqinlai tande eqie kieliewo. 26 Ingiese kunla tande uzhe, 'Mexiha hontande wo.' giezhi kieliese ta khizhi bu echi. Pse, 'Uzhe, hhe giedera wo.' giezhi kieliese ta xianxin bu gie. 27 Shanjien dunmiense khizhezhi ximiende zhouiku mutun Kunnikewon irekudeye ingiene. 28 Fugusan dunxi khalashi inye khala wo."
Kunnikewon Ireku
(Mak 13:24-27; Luj 21:25-28)
29 "Hhezighan zeinanni udu jian daose
naran kharalane.
Sara gon ulie faine.
Hodunla asiman jierese anda bouzhene.
Asimanyi lilianla gojiolune.
30 Ingiekude Kunnikewonyi zunji asiman jiere khizhene. Zemin jieredu minzula man wilane. Hhela Kunnikewon nenli, famanude olien jiere irekui chanlane. 31 Laba fugiede tunguliese Kunnikewon qienxienlane peizhi asiman enemanse hhemande kutula sunghusan kunlane simiense uruzhi hhantulaghane."
Uhuago Mutunse Suruku
(Mak 13:28-31; Luj 21:29-33)
32 "Ta uhuago mutunyi bilasei suru. Mutun niazi faizhi lachen keise khaluncha orokui ta mejiene. 33 Taye niekielien wo. Ta ene shiqinla fashen giesei man chanlase hhe shihou chadashizhi shida kuzhesei mejiene. 34 Bi tande shuhua kielieye, ene idaini kunla fugutula ene shiqinla man gholune. 35 Asiman, zemin widaliuzhe mii kielien kenjin ulie widane."
Hhe Uduni Mejiechen Kun Uwo
(Mak 13:32-37; Luj 17:26-30, 34-36)
36 "Hhe udu, hhe shihouni kiema ulie mejiene. Asiman jieredu qienxienlaye ulie mejiene. Kewonye ulie mejiene. Zinie Ada mejiene. 37 Nuhhani xienzide matugiezhoshi Kunnikewon irekudeye qingiene. 38 Hunshuise melieshidaku hhe xienzide kunla ijiezho, ochizho, bierei agizho, dafalazhi izhi Nuhha chon sudoro oroku hhe udude kuruwo. 39 Yamai mejie dakude hunshui iredene kunlai man tou yolawo. Kunnikewon irekudeye ingiene. 40 Hhe shihoude ghua kun ghazha jiereshi niei uduru echine, niei jiene. 41 Ghua bierei qieman sidase niei uduru echine, niei jiene. 42 Ingiese ta jinxin gie. Tai Ezhan yan xienzide irekui ulie mejiene. 43 Ta enei mejie, giei ezhan ghughei yan xienzide irekui mejiese jinxin giezhi giedene ulie oroghane. 44 Ingiese ta goude zhunbei giendu, ta mejie dakude Kunnikewon irene."
Kekaotu Kekao Witu Hojila
(Luj 12:41-48)
45 "Qinse kienshi kekaotu jienzha hoji wo? Zhanguijini hhende giededu hojilai, ijiekulani man gonjighasan pushonu? 46 Zhanguiji irekude hoji ingiezhi giesei chanlase hhe hojide fuqi wine. 47 Bi tande shuhua kielieye, zhanguiji hhende caichanlane man gonjighane. 48 Hhe doghun hoji zhughedene sumulazhi mini zhanguiji deigo ulie irene gie, 49 psedu hojilai eghizhi sudosan kunlare ochizhi ijiese, 50 hhe sumula daku udu, mejie daku shihoude zhanguijini iredene 51 hhei sidasunyi qiuizhi jiazhon giesan kunlare hhantu faise hhende shidunne zhouzhi wilane."