8
1 Siqifanyi alasande Saolo tunyi giewo.
Saolo Jiohuini Heizho
Ene uduse Yelusalenni jiohuii hende heizho. Shitulase chugo psedu tujila sandazhi Yudaya, Samaliyani go oronde echiwo. 2 Niezhan xienliantu kunla Siqifanyi buladene hhende oluzhi fugiede wilazho. 3 Saolo jiohuini heizhi jien kunlai giede orodene ere kun, biereilai bafanzide lai echi khawo.
Feili Samaliyade Chonjizho
4 Hhe sandasan kunla gochude echizhi Hudai kielienyi chonjizho. 5 Feili Samaliyai chenshide echizhi kunlade Mexihai chonjizho. 6 Olon kunla Feili kieliesan kielienyi chenliezhi giesan ghudureqii uzhedene man hhei kielienyi goude chenliezho. 7 Olon kunlai jierese zannan ruhherla fugiede nie onghonodene likai giewo. Pse olon tanhon giesan, dogholonlai goudaghawo. 8 Ingiese hhe chenshii kunla hende bayasuzho.
9 Hhe chenshide nie kunyi nierei Ximun giene. Eqighanse baxi shuaizhi bi hen wo giezho. Samaliyai bexinlai ghaniraghazho. 10 Bugon fugiei ganii man hhei daghazhi ene kunshi fugie nenlitu giezhi urusan Hudai nenli wo giezho. 11 Hhela hhei chenliekushi hhe oloncha baxi shuaizhi hhelai ghaniraghazho. 12 Ingiekude Feili hhelade Hudai gojiai gouxioxi, Ersa Mexihai nierei chonjise hhela xianxin giezhi ere kun, biereila xili jienliewo. 13 Lien Ximunye xianxin giedene xili jienliewo. Hhe Feilighala chan hhantulazhi Feili giesan ghudureqi, fugie nenlitu shiqinlai uzhedene ghanirazho.
14 Shitula Yelusalende bikude chenliese Samaliya kunla Hudai kielienyi jienliewo giese Beduru Yaheiyaghalai hhelai hhende echighawo. 15 Hheghala boudene hhelade Shenlinyi jienlieghane giezhi onxian giezho. 16 Shenlin kiemai jiere ese bouzhezho. Hhela zinie Ezhan Ersai niereghala xili jienliezho. 17 Beduru Yaheiyaghala hhelai jiere khane teise hhela Shenlinyi jienliewo.
18 Shitula khane teise Shenlin bouzhesei Ximun chanladene baerne hhelade ogizhi 19 kieliewo, "Ene nenlii madeye ogi. Bi kienyi jiere khane teizhi onxian giese kienye Shenlinyi jienliene."
20 Ingiese Beduru kieliewo, "Chi baerghalane hhantu fugule echi. Chi sumulase Huda ogiku nenjienni baerghala aginu? 21 Ene wiliede chade guzi uwo. Hudai melie chii zhughe donzhen uwo. 22 Chi ene doghunnii geizhi Ezhanni xiahua gie. Kenen chi zhughedene sumulasei mienliene. 23 Bi uzhese chii zhughede dubilieku olon wo, gou wini chii banlazho."
24 Ingiese Ximun kieliewo, "Ta made oluzhi Ezhanni xiahua gie. Ingiese ta kieliesanla mii jiere nieda ulie irene."
25 Beduru Yaheiyaghala Ezhanyi kielienni kieliezhi ganzhen beidene Yelusalende khareiwo. Idou mo jiere Samaliyani go aghinlade gouxioxii chonjizho.
Feili Taijienghala
26 Ingiekude Ezhanni qienxien Feilide kieliewo, "Chi bosidene nanbangiede yo. Yelusalense Jiasade bouku mo jiere echi." Hhe mo hontande wo. 27 Feili bosizhedene echise mo jiere nie Aisaiebiya kunyi chanlawo. Ene kunshi Aisaiebiya bierei honshan Gandajini kha douradu taijien wo. Hheshi bierei honshanni baerlai man gonjisan fugie noyen wo. Yelusalende libai giezhi irezho. 28 Khareiku mo jiere mache souzhi xienzhi Isaiyai shuni onshizho. 29 Shenlin Feilide kieliewo, "Chi gierudene chezii shigha."
30 Feili holuzhi echise xienzhi Isaiyai shuni onshisei sonosuwo. Ingie hhende asawo, "Chi onshisanne dunjirenu?"
31 Hhe kieliewo, "Mii kiema ese uduruzho, bi matugie dunjirene?" Ingie Feilii chezi jierene uru khirei hhantu souwo.
32 Hhe onshisan jinwun jiere kieliezho,
"Hhei ghoni zharuchen kun shida echiku ghoni mutun lai echiwo.
Usun ghighachen kunni kha douradu qioqioji
ghoni mutun hhe amanne ese angheiwo.
33 Kunla hhei uru giezho, gundande ese panjiwo.
Hhei aminni duyase agi echiwo.
Kunlade kielieku houdeiye uwo."
34 Taijien Feilide kieliewo, "Bi nie asaye, xienzhi kieliesan ene kielienshi kienyi kieliezho? Goyane kieliezhou? Pse nie kunyi kieliezho?" 35 Feili ene jinwunse kaishi giezhi hhende Ersai gouxioxii jianji qiiwo.
36 Hhela mo jiere yokude usu winetu oronde kuruwo. Taijien kieliewo, "Uzhe, enende usu wine. Bi enende xili jienliese ulie olunu?" 38 Ingie fenfulazhi chezii beighadene Feili taijienghala usude bouzhi Feili hhende xili gieghawo. 39 Ususe khizhese Ezhanyi Shenlin Feilii uduru yolawo. Taijien hhei chanla dawo. Ingiedene bayasuzhi mone yowo. 40 Ingie Feilii Yasodude chanlawo. Hhe yozhi go chenshilade gouxioxii chonjizhi izhi Kaisaliyade kuruwo.