12
Bierei Lunghala
1 Asimande fugie zunji xienjizhi nie bierei naranni musizhi sarani taizho. Qiorun jierene 12 gie hoduntu honshan zhoku maghala zhozho. 2 Hhe kewosi laizhi olukude otuzhi tendun shouizhi waradazho. 3 Asimande pse nie zunji xienjizhi nie hulan lunde dolon qiorun, hharan gocha wo. Dolon qiorun jiereni dolon honshan zhoku ga maghala zhozho. 4 Hhe xienghalane asimanni hodunlai 3 fenzhi 1 ni laizhi zemin jiere bendawo. Pse kewosi olune giesan biereini melie beidene hhe oluse hhei kewosii ijiene giezho. 5 Bierei nie kewon oluwo. Ene kewon jianlai qiemu zhugunghala gojialai man gonjine. Hheni kewosii Hudai baozoi hhende qila echiwo. 6 Bierei hontande holuzhi echise Huda hhei hhende 1260 qien qiezhene giezhi zhunbei giesan oron wine.
7 Asiman jiere zhan eghindu qiiwo. Mijiale qienxienlarene lunghala eghinduzhi lunye kha douradedularene hhantu bosizhezhi eghinduzho. 8 Lun inji dase asiman jiere hhelade oron widazho. 9 Fugie lunshi gushihouni moghei wo, niereini Sheitan giene, pse Ibilisiye giene. Duyade sousan kunlai man miizho. Hhei zemin jiere bendawo, hhei kha douradedulaiye hhantu bendawo. 10 Bi sonosuse asimanse fugie shenqi kieliezho,
"Ede mai Hudai jiuiku, nenli, gojia irezho,
hhe teisan Mexiha qienli bareizho!
Mai Hudai melie xieni uduji
mai gaijiulai zhasan hhei benda boughawo.
11 Gaijiula lunni injikushi ghoni ghughanyi chusun,
pse goyalane ganzhen beisan daolighala wo.
Hhela amindene ulie orezhi fugukude kuzho.
12 Ingiese asiman, pse hhende sousanla bayasundu!
Zemin, haide gou widawo!
Ibilisi goyade shihou oloncha widakui mejiedene
Hende hokuzhi tai hhende bouwo."
13 Lun goyai zemin jiere bendasei mejiedene kewon olusan biereini fenjiezhi biizho. 14 Ingiese fugie inni ghua sibanni biereide ogise hhe musidene mogheise piizhi hontanni goya orondene echiwo. Hhende biereini nie shihou, ghua shihou, olie shihou qiezhezho. 15 Moghei biereini khuinase amansene moron mutun usuni nunpuzhi biereini chunji yolaghane giezho. 16 Zemin biereide banman giezhi amanne keighadene lun amansene nunpusan usuni yenjiwo. 17 Lun biereide hokudene biereini psedu kesilare eghindule echizho. Ene kesilashi Hudai minlinyi zunjizhi Ersade ganzhen beisanla wo. 18 Qingiekude lun haibienzini shazi jiere beizho.