6
1 Hudare hhantu wilie giesan bijien tai xiahua gieye, Hudai nenjienni jienliezhi belienni bu gholugha. 2 Huda kieliezhi,
"Heshitu shihoude bi chinughunyi chenliewo.
Jiuiku udude bi chade banman giewo."
giezho. Uzhe, ede zhen heshitu shihou wo, uzhe, ede zhen jiuiku udu wo!
3 Bijien giesan wiliene ulie sugieghane giezhi jinlianji kiendeliuzhe chijia ese teizho. 4 Khareidene goyaneshi Hudai hoji wo giezhi yanyanji shiqin jiere uzheghazho. Jiushi olon rennai gieku, kunnan, chijia shiqin, zeinan, 5 eghiku, khaku, nouiku, khishulaku, kijie daku, ijie daku dunda 6 bijien ganjinde giezhi erlin, rennai gieku, renyi, Shenlin, zhenzhenji oreku, 7 shuhua kielieku, Hudai nenlighala giezho. Borun soghei khade gundan uqi bareidene 8 bugon bijienyi zunjiye hao, shizheghaye hao, sugieye hao, kuaiye hao bijien ingiezhi giezho. Kunla kieliese piendachen wo giezhoma, bijien shuhua kieliezho. 9 Bijienyi kiema ulie mejiene giezhoma, niere fugie no wo. Fuguwo giezhoma, amitu wo. Bijienyi faizhoma, ese alazho. 10 Bijien yuchou giesanyi xianlima, chan bayasuzho. Nanxin wo giezhoma, olon kunlai bayazheghazho. Uzhese yama uwoma, yanliuzhe wine.
11 Gelindo kunlaya, bijien tande zhijie kieliezhi zhughene keighazho. 12 Bijien tai zhughei ese meilashighazho, ta goyalane meilashighazho. 13 Bi kewosidene kielieku mutun kielieye, bijien giesan mutun taye bijiende zhughene keigha.
Chanqiku Mechi
14 Ta xianxin ulie giechen kunlare nie jiabanyi bu zho. Gouni mouxiennighala matugie hhantulane? Gon kharanighala matugie laiwon giene? 15 Mexiha Bilieghala* matugie heqishine? Xianxin giesan, ulie xianxin giesanghala matugie hhantu giene? 16 Mechi nigiedaghala matugie hhantulane? Matanshi chanqiku mechi wo. Zhen Huda kieliesan mutun,
"Bi hhelai dunda souzhi hhelare laiwon giene.
Bi hhelade Huda danlane.
Hhela made bexin danlane."
17 Ezhan kieliezho,
"Ingiese ta hhelai dundase khizhezhi hhelase danxinra.
Zannan dunxilai bu shighama, bi tai jienliene.
18 Bi tande ada danlane.
Ta made kewon oqin danlane.
Eneshi nenlitu Ezhan kieliesan wo."
* 6:15 Ibilisi