13
Mechini Cheikui Ersa Melie Kieliezho
(Mat 24:1-2; Luj 21:5-6)
1 Ersa mechise khizhekude nie tujini hhende kieliewo, "Loushi, uzhe! Ene tashi, loula matu fama wo!" 2 Ersa hhende kieliewo, "Chi ene fugie gielai chanlawu? Jianlai man cheizhi tashi jiere tashi nieda ulie jiene."
Duya Baraku Zunji
(Mat 24:3-14; Luj 21:7-19)
3 Ersa mechini duimienni Ganlanshande soukude Beduru, Yagebu, Yaheiya, Andelie konkonji ire asazho, 4 "Yan xienzide ene shiqinla fashen giene? Enela man chenjikude yan zunji bikui bijiende nie kielie." 5 Ersa hhelade kielie qiiwo, "Ta xioxin giezhi kunlai bu miigha. 6 Olon kunla mii niereghala iredene bishi hhe enbene giezhi olon kunlai miine. 7 Ta eghindusan, eghindune giesan xioxini sonosuse bu jinda. Ene shiqin kenjin fashen gienema, duya baraku shihou dou ese kuzhezho. 8 Minzu minzula eghindune, gojia gojiala eghindune. Gochude zemin gojioluzhi oliesune. Eneshi tendunni keitou wo."
9 "Ingiese ta goyane xioxin gie. Kunla tai zui fugie fayende jiuine. Huitanlade eghine. Mii yenyinghala ta shenzhan, honshanlai melie beizhi ganzhen beine. 10 Pse gouxioxini go minzulade matugieseda xien chonjizhi ogine. 11 Kunla tai bareizhi fayende jiuikude ta yan kieliekui melieshighan munan bu gie. Hhe shihoude tande yan kielieghase yan kielie. Kieliesanshi ta pusho, Shenlin wo. 12 Gaijiu gaijiune, ada kewosine ghudanduzhi fugughakude kune. Kesila ada, anane zodui giezhi fugughakude jiuine. 13 Mii yenyinghala soyuji kunla man tai henjine. Ingieliuzhe rennai giezhi zuihou kusanlai jiuine."
Fugie Zeinan
(Mat 24:15-28; Luj 21:20-24)
14 "Hhe pohai giezhi hanzhan gieghaku ulie beiku oronde beisei ta chanlane. (Onshichen kunla, ene kielienni isii dunjirekuni wo.) Ingiekude Yudayade sousan kunla, ulade piile echi. 15 Gie jieredula, bu bouzhezhi giederase dunxi agile bu oro. 16 Ghazha jieredula, jienne agile khareizhi bu echi. 17 Hhe udude kewosi laisan, gogoghasanlade gou widawo. 18 Enei unchade bu kuzhegha giezhi onxian gie. 19 Ingiekushi hhezighan udude zeinan fugie wo. Huda duyai zhayaghazhi eli kutula imutu zeinan uwo, khuinashiye uwo. 20 Ezhan hhezighan zeinantu udui ese choghonshighazhoshi nieda jiui danema, hhe sunghusan kunladene oluzhi choghonshighawo. 21 Hhe udude kunla tande uzhe, Mexiha enende wo, uzhe, hhende wo giese ta xianxin bu gie. 22 Jia Mexiha, jia xienzhila khizhezhi ghudureqi, fugie shiqinlai giekushi sunghusanlaiye kenen miine. 23 Ta xioxin gie, bi shiqinlai tande man eqie kieliewo."
Kunnikewon Ireku
(Mat 24:29-31; Luj 21:25-28)
24 "Hhezighan zeinanni udu daose
naran kharalane, sara gon ulie faine.
25 Hodunla asiman jierese anda bouzhene.
Asiman jieredu lilianla gojiolune.
26 Ingiekude Kunnikewon fugie nenlighala famade olien jierese irekui kunla chanlane. 27 Hhe qienxienlai peizhi zemin enemanse asiman hhemande kutula sunghusan kunlane simiense uruzhi hhantulaghane."
Uhuago Mutunse Suruku
(Mat 24:32-35; Luj 21:29-33)
28 "Ta uhuago mutunyi bilasei suru. Mutun niazi faizhi lachen keise khaluncha orokui ta mejiene. 29 Taye niekielien wo. Ta ene shiqinla fashen giesei chanlase hhe shihou chadashizhi shida kuzhesei mejiene. 30 Bi tande shuhua kielieye, ene idaini kunla fugutula ene shiqinla man gholune. 31 Asiman zemin widaliuzhe mii kielien kenjin ulie widane."
Hhe Udui Kieme Ulie Mejiene
(Mat 24:36-44)
32 "Hhe udu hhe shihouni kiema ulie mejiene. Asiman jieredu qienxienlaye ulie mejiene. Kewonye ulie mejiene. Zinie Ada mejiene. 33 Ta xioxin giezhi jinxin gie, hhe shihouni ta ulie mejiene. 34 Eneshi nie kun giesene likai giezhi gholode echikude hojiladene gonjighazhi wilielai nanpei gie, wijien sagheisande jinxin gie giezhi fenfulasei xianli. 35 Ingiese ta jinxin gie. Giei ezhan yan xienzide irekui ulie mejiene. Khara olukude onu, banyede onu, tigha kheilakude onu, eqiemagha irekui ulie mejiene. 36 Hhe menzhali irese ta kijiesei chanlakuse ayizho. 37 Bi tande kieliesan kielienshi soyuji kunlade kieliesan wo. Ta jinxin gie!"