17
Ula Jiere Ersani Yanzi Bienjizho
(Mak 9:2-13; Luj 9:28-36)
1 Zhighudu daose Ersa Beduru, Yagebu, Yagebui jiuni Yaheiyai danxin uduru undu ulade khireidene 2 hhelai melie bienjiwo. Ungieni naran mutun gieghan wo, jienni chighande gon niekielien wo. 3 Menzhali Musa, Iliyaghala Ersare kielien kieliesei hhela chujieghewo. 4 Beduru Ersade kieliezho, "Ezhan, matan enende gou wo. Chi duran bise bi enende ghuran zhanfan daiye. Niei chade, niei Musade, niei Iliyade." 5 Beduru kieliekude menzhali niegieda gon faisan olien iredene hhelai khawo. Oliense shenqi irezhi kieliewo, "Eneshi bi oresan mii kewon wo. Bi hhende xiqi wo. Ta hhei kielienyi chenlie!" 6 Tujila sonosudene hende ayizhi zemin jiere papalawo. 7 Ersa melie iredene hhelai maqizhi kieliewo, "Bosizhe, bu ayi." 8 Hhela qiorunne qila uzhese Ersase chugo kiemai ese chanlawo.
9 Ulase boukude Ersa hhelade fenfulazhi kieliewo, "Kunnikewon fugusan kun dundase aminne ulie olutula ta chanlasei kiemade bu kielie." 10 Tujila Ersade asawo, "Qinse jinwun hanjiala yangiezhi Iliya ijinyo xien irene giezhi kieliezho?" 11 Ersa kieliewo, "Iliya irezhi man erchan gie goudaghanema, 12 bi tande kielieye, hhe ijin irezhoma, kunla hhei tani dazhi shimatu giezho. Kunnikewonniye niekielienji zayalane." 13 Ersa xili gieghasan Yaheiyai zhiizhi kieliesei tujila caigie minbai oluzho.
Sheitan Heisan Kewonni Goudaghazho
(Mak 9:14-29; Luj 9:37-43)
14 Ersa tujilarene iban kunlai shida irese nie kun Ersai melie ire xiutuliezhi kieliewo, 15 "Ezhan, mii kewonde ubali nie xii! Hhende kharalaku gien kurudene tendun fugie wo. Haojihui khande usude anda bouzho. 16 Bi udurudene tujila shidachii echise hhela goudagha dane." 17 Ersa kieliewo, "Ai, ta ene xianxin gieku witu, xiemecha yochen kunla, bi tanse rennai giezhi giedoghoncha beine? Kewonni uduruzhi mii enende ire!" 18 Ersa sheitanyi nie sugiese sheitan khizhewo. Hhe shihoude kewon goudawo. 19 Ingiekude tujila Ersai shida konkonji ire asawo, "Bijien yangiezhi ene sheitanyi khigha dane?" 20 Ersa kieliewo, "Tai xianxin gieku texien gaji wo. Bi tande shuhua kielieye, tande caizi fure chigei xianxin gieku bise ta ene ulade enense noidene hhende dao giezhi kieliese daone, ingiese ta yama gie dakui uwo."
Ersa Duya Ijiezhi Aminne Olukui 2 Hui Kieliezho
(Mak 9:30-32; Luj 9:43b-45)
22 Hhela Jialilide hhantulakude Ersa tujilade kieliewo, "Kunnikewonni kunlai khade jiuidene 23 hhela alase ghurudude aminne olune." Ingiese tujila hende yuchou giezho.
Mechide Shui Shanjikui Kieliezho
24 Hhela Jiabainunde irese mechide shui shanjisan kunla Bedurui melie ire kieliewo, "Tai loushi shui ulie jiuinu?" 25 Beduru kieliewo, "Jiuine." Beduru giedoura orose Ersa xien hhende asawo, "Ximun, chii isi matugiezho? Duyani honshanla kiense shui, baer ghurazho? Goya kunlase onu, niman kunlase wo?" 26 Beduru kieliezho, "Niman kunlase wo." Ersa kieliezho, "Qingiese goya kunlanughunne mienlienema, 27 matan reikusene ayine, chi haibienzide echisenu zhaghasun barei. Touchan bareisan amanyini keighama, nie miengui chanlane. Chi agizhi echidene matan ghualanughunyi jiui."