24
Ersa Aminne Oluwo
(Mat 28:1-10; Mak 16:1-8; Yah 20:1-10)
1 Xinqini ogheikude giedun biereila zhunbei giesan xianlioni bareidene mezade irewo. 2 Hhela uzhese mezai duighasan tashi ghoghorei daozho. 3 Oro echi uzhese Ezhan Ersai beye wida khizho. 4 Hhela zhen jindakude menzhali ghua kun shidani beizho, jienseni gon faine. 5 Niende ayidene melie papalazho. Hhe ghua kun biereilade kieliezho, "Ta yangiezhi fugusan kun dundase amitu kun ereine? 6 Hhe enende uwo, aminne oluwo. Hhe Jialilide kieliesan kielienyi ta jila danu? 7 Hhe kieliezhi Kunnikewonyi matugieseda zuirende jiuizhi ogidene shizijia jiere ghadane. Ghurudu udude aminne olune giewo." 8 Hhe biereila Ersa kieliesanyi sumula irewo. 9 Hhela mezase khareizhi echidene ene shiqinlai 11 gie tujilade pseshiku kunlade man kieliezho. 10 Ene shiqinyi shitulade kieliesan biereilashi Modalani Mereiyen, Yeyana, Yagebuni anani Mereiyenji pse giedun biereila wo. 11 Shitula ene kielienyi xianxin ese giezho. Hu kieliezho giezho. 12 Ingieliuzhe Beduru bosi ire mezade holuzhi echidene ghodei nie uzhese nie bosi wo, pse yama uwo. Khareikude matui imutui gholuwo giezhi sumulazho.
Imawusini Mo Jiere
(Mak 16:12-13)
13 Hhe niudude Ersai daghasan ghua tujilani Imawusi giesan aghinde echine giezho, Yelusalense 22 li mo wo. 14 Hhela mo jiere yokude fashen giesan shiqinlai kielienduzho. 15 Zhen kieliendukude Ersa qinsi shidani kuzhezhi hhelare hhantu yozhoma, 16 hhelai nudun madadene kien bikuni tani dazho. 17 Ersa hhelade asazho, "Ta yon yon yan kielienduzhou?" Hhela beidene nango giezhi uxinne boughazho. 18 Nie kunni niereini Geliuba giene. Ersade kieliewo, "Chi Yelusalende toreizhi ene giedudu fashen giesan shiqinlai chi niezheghanne ulie mejienu?"
19 Ersa asawo, "Yan shiqin wo?" Hhela kieliewo, "Nasaleni Ersai shiqin wo. Hheshi nie xienzhi wo. Hudai melie bexinlai melie kielien kieliekude, giekude nenli wine. 20 Mai fugie buwa, noyenla hhei jiuidene fugughaku zui panjisenu shizijia jiere ghadawo. 21 Bijien panjise hheshi Isilieni jiuile iresan enbene giezho. Ene shiqin fashen giezhi ghurudu oluwo. 22 Ingiedene bijienyi dundase giedun bierei bijienyi ghaniraghawo. Hhela eqiemagha eqie meza konde echise 23 Ersai beye wida khizho. Ingie kharei iredene bijiende kieliese qienxienlai chanlawo giezho. Qienxienla kieliese hhe aminne oluwo giene. 24 Ingie bijien giedun kun dagha mezadei uzhele echise biereila kieliesan mutun wo. Ersai chanla dawo." 25 Ersa hhelade kieliewo, "Ta ene yama ulie mejiesan kunla, ta xienzhila kieliesan kielienyi gou xianxin ese giezho. 26 Mexiha Hudaghala hhantu undu wizide soutula ingiezhi shouku giedene goyane famashighaku pushonu?" 27 Ingiedene Musa, xienzhilani shu kaishi giezhi jinwun jiere goya fanmiende huaisan kielienni hhelade kieliezhi man minbai olughawo.
28 Hhela echiku hhe aghinde kuzhese Ersa melie yosanyi xianli. 29 Hhela ninkounin Ersai feilieghazhi kieliewo, "Ede nanran pudawo, khara oluwo. Matan enende hhantu souye." Ingiese Ersa hhelare hhantu echi souwo. 30 Ijiekude Ersa ginanyi barei Hudade mafan kieliedene ghulu hhelade ogiwo. 31 Ingiekude hhelai nudun gieghere Ersai tanise Ersa menzhali hhelai meliese wida khiwo. 32 Hhela kieliewo, "Mo jiere hhe matande jinwun jianjikude matanyi zhughe khalundazhola?" 33 Ingie deigo bosizhe Yelusalende echidene 11 gie tuji, psedu kunla hhantulakui chanlawo. 34 Kunla kieliezho, "Ezhan shuhuane aminne oludene Ximunde chujiegheghazho." 35 Hhe ghuala mo jiere Ersai penjisan shiqinyi, pse ginan ghuluzhi ogikude matugie tanisanyi hhelade man kieliewo.
Ersa Daghasan Kunlade Chujiegheghazho
(Mat 28:16-20; Mak 16:14-18; Yah 20:19-23; Tuj 1:6-8)
36 Zhen ene kielienyi kieliekude Ersa qinsi hhelai dunda ire beizhi kieliewo, "Ta pinnan onu?" 37 Hhela hende ayizhi sumulase ruhher chanlawo giezho. 38 Ersa hhelade kieliewo, "Ta yale ingiezhi jindazhi xianxin ulie giene? 39 Ta kon khaimini nie moizhi uzhema, bi enbekui mejiene. Ruhherde yasun migha uwo. Ta uzhe, made wine." 40 Ene kielienyi kieliedene kha, konne hhelade uzheghawo. 41 Hhela bayasuzhoma, xianxin gie dazhi ghudurezho. Ersa kieliewo, "Tai enende yama ijiekui winu uwo?" 42 Ingie hhela shirasan zhaghasunse gouji ogiwo. 43 Hhe jienliedei hhelai melie ijie agiwo.
44 Ersa hhelade kieliewo, "Eneshi bi melieshida tanre hhantu bikude kieliesan wo. Musani guijinshu, xienzhishu, zeburei jiere mii zhiizhi huaisanlai man ijinyo gholughakuni wo." 45 Ingiedene Ersa hhelai sumuladanyi minbai olughazhi jinwunni dunjireghadene 46 hhelade kieliewo, "Jinwun jiere ingiezhi huaizho, Mexiha irese ijinyo shouku giezhi duya ijiedene ghurudushi aminne olune. 47 Pse hhei niereghala geizhen giese roulieku gouxioxini Yelusalense soyuji minzulade chonji keine. 48 Ta ene shiqinde ganzhen bei. 49 Adami dain giesan hhei bi tai jiere peizhi ireghane. Asiman jierese Hudai nenli tande olon iretula ta ene chenshide saghei."
Asiman Jiere Khireizho
(Mak 16:19-20; Tuj 1:9-11)
50 Ersa hhelai uduruzhi Bodanide echidene khane zhadeighazhi hhelade oluzhi onxian giewo. 51 Zhen onxian giekude hhelase likai gie asiman jiere khireiwo. 52 Hhela Ersai beiidene hende bayasuzhi Yelusalende khareiwo. 53 Hhela Hudade doulazhi chan mechide wo.