2
Mexiha Mutun Goyane Meilade Uzhe
1 Ingiese Mexihai miende tande sughaku kielien, orezhi sidaghaku, Shenlinghala laiwon gieku, pse renyi, ubali xiiku bise 2 tai sumuladan nie gholuzhi nieniedene orezhi nie zhughe gholu. Ingiese bi hende bayasune. 3 Yan shiqinniliuzhe zinie goyadene oluzhi bu gie, minshenni tanxin bu gie, goyane meilade uzhezhi kunlai goyasene fugiede uzhe. 4 Zinie goyane shiqinni bu gui, kunlai shiqinniye gui.
5 Ta zhughene Mexiha Ersai zhughe mutun gholugha.
6 Hhende Hudai yanzi winema,
goyane Hudaghala pindane giezhi xiacha ese giedene
7 Kharei goyane yanyanjilai bendazhi
hojini yanzi gholuzhi kun mutun oluwo.
Kunni yanzi mutun irese
8 Goyane meilade uzhezhi
fugutula shunjiwo,
da shizijia jiere fuguwo.
9 Ingiese Huda hhei zui unduni gholughazhi
hhende yanyanji nierese fugie nierei ogiwo.
10 Ingie asiman jieredu, zemin jieredu, zemin douradu yanyanjila
man Ersani nierede xiutuliezhi
11 Jien kunlai amanla Ersa Mexihashi Ezhan wo giezhi chenren giedene
Huda Adade kuaikui ireghawo.
Duyade Gon Fai
12 Ingiese mii orentula, bi tanre hhantu bikude ta chan chenliesan mutun ede bi tai hhende uwokude genjia qingiezhi ayi pugharazhi tai jiuikui shiqinni xiacha giezhi chenjigha. 13 Tai sudoro wilie giezhi goya gou isine gieghane giezhi tande duranji gieku nenli ogisanshi Huda wo. 14 Ta yan shiqin gieliuzhe boxin bu kielie, bu jianjindu. 15 Tande yama kheilaku wizhi ganjintu kun gholu. Ta Hudade yama maobin witu kewosi danlazhi duyade doghun, wirulasan kunlai dunda gon fai. 16 Aminni daolii xienjizhi khizhegha. Ingiese bi Mexihani udude goyane belien ese holuzhi belien wilie ese giezho giezhi kuaine. 17 Bi tai xianxin giekude oluzhi goyane sidagha gieku teizi jiere mure danlaghazhi chusunne pojieliuzhe bayasuzhi da tanre hhantu bayasune. 18 Taye qingiezhi bayasu, da mare hhantu bayasu.
Qimotai Ibafuqighala
19 Bi Ezhan Ersai kouizhi Qimotaini tai hhende ghujighande peizhi echighaye giezho. Tai qinkonlai mejiezhi bi zhughene nanranshighane giezho. 20 Mare hhantu tande shixinji gonxin giesan kun hhense chugo nieda uwo. 21 Psedu kunla man zinie goyane shiqinyi guine, Ersa Mexihani shiqinyi ulie guine. 22 Ingieliuzhe Qimotaini kunyi ta mejiene. Hhe goya adane mutun mii uzhezhi mare hhantu gouxioxide oluzhi wilie giezho. 23 Ingiese bi goyane shiqinni jiegoi mejiese deigo hhei peizhi echighane giezho. 24 Ingie oloncha ulie beidene biye echikui Ezhanyi miende xianxin giezho.
25 Ingiezhoma, bi sumulase Ibafuqini tai hhende khareizhi echighaku biyo wine giezho. Hheshi mii gaijiu, lienshou, mare hhantu zhan eghindusan kun wo. Ta hhei peizhi bi xiyo bikude banman gieghale irezho. 26 Hhe ta dajialai hende sanazhi, da hhe giemeresei ta mejiese hhe hende nango giezho. 27 Shuhua hhe giemerezhi fugukude kuruwoma, ingieliuzhe Huda hhende ubali xiizhi madeye ubali xiizho. Pse bi genjia yuchou giene. 28 Ingiese bi genjia jindazhi hhei peizhi echighaye. Ta hhei chanlase bayasune, mii yuchou giekuye choghonshine. 29 Ta Ezhanyi miende hende bayasuzhi hhei jienlie. Imutu kunlai zunzhun gie. 30 Ta made banman gie dasande hhe banman giezhi Mexihai wiliede oluzhi chabudu aminni widawo.