16
Ersa Aminne Oluzho
(Mat 28:1-8; Luj 24:1-12; Yah 20:1-10)
1 Hhamuraku udu daose Modalani Mereiyen, Yagebui anani Mereiyen, Salomi enela Ersai beye jiere fureine giezhi xianlio agiwo. 2 Xinqini ogheikude hhela mezade irewo. 3 Matande tashii meza kouzise kien ghoghorei daoghane giezhi nieniedene kielienduzho. 4 Hhela nie uzhese tashi ghoghorei daozho. Hhe tashi fugie no wo. 5 Hhela mezade orodene uzhese nie nasuchighan kun borun miende souzho. Chighan fudu jien musizho. Hhela hende ayizho. 6 Nasuchighan kun kieliezho, "Bu ayi! Ta shizijia jiere ghadasan Nasaleni Ersai ereizhou? Hhe aminne oluzho. Enende uwo. Hhei jiesan oronni ta uzhe. 7 Ta echidene tujiladeni Bedurude kielie, hhe tanse melie Jialilide echine. Tande melieshida kieliesan mutun ta hhende hhei chanlane gie." 8 Hhela hende ayizhi pugharadene mezase khirei holuzho. Ayizhi kunlade yama ese kieliezho. (Ersa hhelade fenfulasanlai man Bedurutande jiendande kieliewo. Khuinashi Ersa tujilai tungo giezhi zhiguitu, ulie widaku, chanqi jiuiku daolini dunmiense ximiende kutula chonjiwo. Amine.)
Modalani Mereiyende Chujiegheghazho
(Mat 28:9-10; Yah 20:11-18)
( 9 Xinqii eqiemagha Ersa aminne oludene xien Modalani Mereiyende chujiegheghazho. Ersa melieshida hhei jierese dolon sheitan tou khighazho. 10 Hhe echidene nango giezhi wilazhi sousan tujilade kieliewo. 11 Hhela Ersa aminne oluzhi Mereiyende chujiegheghawo giesei chenliedene xianxin ese giezho.)
Ghua Tujide Chujiegheghazho
(Luj 24:13-35)
( 12 Enense khuinashi tuji dundadu ghuala xiande echine giezhi mo jiere yokude Ersa pse nie yanzighala chujiegheghawo. 13 Hhela echidene psedu tujilade kieliese xianxin ese giezho.)
Tujilani Peizhi Echighazho
(Mat 28:16-20; Luj 24:36-49; Yah 20:19-23; Tuj 1:6-8)
( 14 Khuinashida 11 gie tujila ijiekude Ersa hhelade chujiegheghawo. Hhela Ersa aminne oludene chanlawo giesan kunlai xianxin ese giese Ersa hhelai zhughe khidun, xianxin ese giewo giezhi kheilazho. 15 Pse hhelade kieliewo, "Ta qienxiade man echizhi gouxioxii soyuji zhayaghasanlade chonji. 16 Xianxin giezhi xilii jienliese jiuine, xianxin ulie giese zui jinjine. 17 Xianxin giesan kunla enezighan ghudureqilai giene. Mii niereghala sheitan toune. Shini kielien kieliene. 18 Khaghala moghei bareizhi yan du ochiliuzhe yama ulie giene. Khane gientulai jiere teise gien goudane.")
Ersa Asiman Jiere Khireizho
(Luj 24:50-53; Tuj 1:9-11)
( 19 Ezhan Ersa hhelade kielie baludene hhei asiman jiere jienlie khirei Hudai borun miende soughawo. 20 Tujila khizhi gochude gouxioxii chonjise Ezhan hhelare hhantu wilie giezho. Ghudureqila daghazhi Hudai kielienyi chonjisande ganzhen beizho. Amine.)