3
Xili Gieghasan Yaheiya Chonjizho
(Mak 1:1-8; Luj 3:1-18; Yah 1:19-28)
1 Hhe xienzide xili gieghasan Yaheiya Yudayani hontande khizhedene chonjizhi kieliewo, 2 "Ta geizhen giendu, asiman gojia chadashiwo!" 3 Eneshi Isaiya xienzhi kieliesan hhe kun wo.
"Hontande nie kun waradazho.
'Ezhanni moni zhunbei gie!
Hhei moni zhidagha!'"
4 Yaheiya loto noghosunghala giesan jienyi musizhi arasunni pixie pixieliezho. Hhe ijiesanshi machazi, shimei wo. 5 Yelusalen, Yudayani go oron, Yedanheni idou oronlade sousan kunla man Yaheiyai hhende echidene 6 zuine renjizhi Yedanhede Yaheiyase xili jienliezho.
7 Yaheiya olon Falisai kun, Sadugai kunla xili jienliele iresei chanladene kieliewo, "Du mogheini zhunzhughala, kien tande jianlai ireku Hudai hokukuse anda shidane giezhi kieliewo? 8 Ta geizhen giesanne giekughala zhenmin gie. 9 Iburaheimushi bijienyi xienren wo giezhi ta zhughedene bu sumula. Bi tande kielieye, Huda ene tashilani Iburaheimuni houdei gholugha shidane! 10 Ede sugiei mutun genzide teiwo. Gou alima ulie souku mutunlani man chizhidene khande teine. 11 Bi tai geizhen gieghane giezhi usughala xili gieghazhoma, mase khuina iresan kun mase nenli fugie wo. Bi hhende maheini qilaseye pei dane. Hhe Shenlin, khanghala tai xili gieghane. 12 Hhe khadene baqi bareizhi tughonni boudeii baqiliezhi agidene cankude zhonlone. Arasunlai ulie xinieku khande teine."
Ersa Xilini Jienliezho
(Mak 1:9-11; Luj 3:21-22)
13 Hhe shihoude Ersa Jialilise Yedanhede irezhi Yaheiyase xili jienliene giezho. 14 Yaheiya hhei danlazhi kieliewo, "Bi indan chase xilii jienliese oluzho. Chi matugie mase jienliele irewo?" 15 Ersa kieliewo, "Chi dain gie. Matan ingiezhi giedene gounilai man chenjighakui wo." Ingiese Yaheiya dain giewo. 16 Ersa xilii jienliedene dei ususe khizhekude asiman menzhali keizhi Hudai Ruhher ghoghochen mutun bouzhezhi goyai jiere luisei chanlawo. 17 Pse asiman jierese shenqi irezhi kieliewo, "Eneshi bi oresan kewon wo. Bi hhende xiqi wo."