7
144000 Isilie Kunlade Zhanzi Taizho
1 Enense khuinashi bi chanlase jieran qienxien zeminni jieran gozide beidene simienni keini duizhi zemin, hai, soyuji mutunlai jiere ese feilieghazho. 2 Bi pse chanlase dou nie qienxien naran khizheku oronse khizhezho, chanqiku Hudai zhanzini bareizho. Zemin, haini hei shidaku nenlini jienliesan jieran qienxiende fugie shenqighala waradazhi kieliezho, 3 "Bijien matai Hudai hojilai manlou jiere zhanzi taitula ta zemin, hai, mutunlai bu hei." 4 Bi sonosuse Isilieni go paise zhanzi taisan shuzishi 144000 wo.
5 Yuda paise zhanzi taisan 12000,
Libien paise zhanzi taisan 12000,
Jiade paise zhanzi taisan 12000,
6 Yashe paise zhanzi taisan 12000,
Nafutali paise zhanzi taisan 12000,
Manaxi paise zhanzi taisan 12000,
7 Ximien paise zhanzi taisan 12000,
Liwi paise zhanzi taisan 12000,
Isajia paise zhanzi taisan 12000,
8 Xibulun paise zhanzi taisan 12000,
Yusufu paise zhanzi taisan 12000,
Bienyamin paise zhanzi taisan 12000 wo.
Go Gojiani Olon Kunla Doulazho
9 Enense khuinashi bi chanlase tebieji olon kun wine. Kiema toulazhi baragha dane. Go gojia, go pai, go minzu, go kielien kieliechen kunlase man irezhi baozo, ghoni ghughani melie beizho, chighan jien musizhi zunshu mutun chalalai bareidene 10 fugie shenqighala waradazhi kieliezho,
"Jiuiku baozo sousan mai Hudaji ghoni ghughande wine!"
11 Qienxienla man baozo, zhanlao, jieran amitu ojienlai zhouwide beidene baozo melie papala Hudai beiizhi 12 kieliezho,
"Amine! Zanjiku, kuaiku, agheli,
mafan gieku, zhigui, nenli, lilianni
Mai Hudade
chanqi izhi ogi! Amine!"
13 Zhanlao dunda niekozi made asazho, "Enezighan chighan jien musisanshi kien wo? Hhela khalase irezho?" 14 Bi hhende kieliewo, "Mii gujiu, chi mejiene." Hhe made kieliewo, "Enezighan kunla zeinan dundase khizhezhi ghoni ghughanyi chusun hhelai jienni waghazhi chighanshighazho." 15 Ingiese
"Hhela Hudai baozo melie xieni udu
Hudai dajiende hhei beiizho.
Baozo sousan hhe zhanfanghala hhelai huizho.
16 Hhela pse ulie oliesune, ulie undasune.
Naran, pse hhereini hhelai tulie dane.
17 Ingiekushi baozo dundadu ghoni ghughan hhelai chezhezhi
udurudene aminni usui bula konde echine,
Huda hhelai nunpusunyi saine."