20
Putou Yenzide Kun Guisan Zhanguiji
1 "Asiman gojia hoxian nie gieni zhanguijii xianli. Eqiemagha eqie khizhi echizhi kun guidene putou yenzidene wilie gieghane giezho. 2 Wiliechilaghala niudu nie miengu ogikui kielie goudaghadene hhelai putou yenzide echighawo. 3 Eqiemagha 9 jien olukude zhanguiji khizhi echise jide xien beisan kunyi chanladene 4 hhelade kieliewo, 'Taye putou yenzide ire, tande heshide baer ogine.' 5 Ingie hhela echiwo. Xiawu 12 jien, pse 3 jien olukude zhanguiji khizhi echidene ye ingiezhi giewo. 6 Hhe xiawu 5 jien olukude pse khizhi echise dou xien beisan kunni chanladene hhelade asawo, 'Ta niudu enende beizhi wilie giele yale ese echizho?' 7 Hhela kieliewo, 'Bijienyi kieme ese guizho.' Hhe kieliewo, 'Taye putou yenzide ire.' 8 Khara oluse putou yenzii zhanguiji duizhande kieliewo, 'Wilie giesan kunlai uruzhedene zui khuina iresanse baerlaini ogizhi zui melie kuru.' 9 Xiawu 5 jien olukude iresan kunla nie kun nie miengu linlawo. 10 Zui melie iresan kun iredene olon ogimu giezhoma, yen nie kun nie miengu linlawo. 11 Hhela linladene zhanguijide boxin giezhi kieliezho, 12 'Bijien khara naran doura niudu khishilazho. Enezighan khuina iredene nie zhuntou wilie giesan kunlai bijienre niekielien uzhezho.' 13 Ingiese zhanguiji hhelai dundashiku nie kunde kieliewo, 'Zhanlien, bi chii ese kuighazho. Matan ghuala kieliesanshi nie miengu wola? 14 Goyanughunne agidene echi. Zui khuina iresan hhe kunde chade ogisanghala niekielien ogise bi yenyi wo. 15 Bi duranghalane baerne injise ulie olunu? Bi gou kun danlase chi dubilienu?' 16 Ingiese khuinashikula melieshilane, melieshikula khuinashilane."
Ersa Ku Shouizhi Aminne Olukui Ji 3 Hui Kieliezho
(Mak 10:32-34; Luj 18:31-34)
17 Ersa Yelusalende khireikude mo jiere 12 gie tujine uruzhi ire hhelade kieliewo, 18 "Uzhe, matan Yelusalende khireine. Kunnikewonyi fugie buwa, jinwun hanjialade jiuise hhela hhei sixin panjidene 19 niman kunlade jiuine. Hhela hhei xilun giene, mabienzighala eghine, shizijia jiere ghada alane. Ingie ghurudude aminne olune."
Ghua Tujini Anani Ersai Xiahua Giezho
(Mak 10:35-45)
20 Ingiekude Xibitaini bierei ghua kewonne uduruzhi Ersai melie ire xiutuliezhi xiahua giezho. 21 Ersa kieliewo, "Chi yan kerene?" Hhe kieliewo, "Mii onxianshi ghua kewonyimi chii gojiade niei chii borun miende niei soghei miende sougha." 22 Ersa kieliewo, "Ta ghuala yan keresanne ulie mejiene. Bi shouiku kuni ta shoui shidanu?" Hhela kieliewo, "Shouine." 23 Ersa kieliewo, "Bi shouiku kuni ta shouinema, mii lianmien kanzide soughakui bi ogiku pusho. Adami kiende zhunbei giezhoshi kiende ogine."
24 Psedu hharan tujini sonosudene hhe gaijiughalade hokuzho. 25 Ersa hhelai uruzhi ire kieliewo, "Niman kunlai dunda lindao, noyenla qienli bareizhi kunlai gonjisei ta mejiene. 26 Ta niekielien pusho, tai dunda kien fugieni danlane giese tande ushilachen kun danlakuni wo. 27 Tai dunda kien laoda danlane giese tande hoji danlakuni wo. 28 Kunnikewon irekushi kunlai ushilaghale ese irezho. Kharei kunlai ushilazhi aminne sheidene olon kunlade shuiku Jiage danlale irezho."
Ghua Sughoi Goudaghazho
(Mak 10:46-52; Luj 18:35-43)
29 Hhela Yeligese likai giekude tebieji olon kunla Ersai daghazho. 30 Ghua sugho mo bienzide souzho. Ersa daosei sonosudene waradazho, "Ezhan, Dawudeni houdei, bijiende ubali nie xii!" 31 Kunla jiebalazhi shenqi bu khizhe giese hhela genjia fugiede waradazhi kieliezho, "Ezhan, Dawudeni houdei, bijiende ubali nie xii!" 32 Ersa beidene hhelai uruzhi ire kieliezho, "Bi tande yan giene?" 33 Hhela kieliezho, "Ezhan, bijienyi nudunyi goudagha!" 34 Ersai zhugheni zholieredene hhelai nudunyi nie moise hhela deigo chanladene Ersai daghawo.