10
12 Gie Shituni Sunghuzho
(Mak 3:13-19; Luj 6:12-16)
1 Ersa 12 gie tujine uruzhi iresenu hhelade zannan ruhher touzhi yanyanji gien nouzhi giemeresanlai goudaghaku qienli ogiwo. 2 12 gie shituni tou 1 gieni niereshi, Beduru giezhi urusan Ximun, hhei jiu Andelie, Xibitaini kewon Yagebu, Yagebuni gaijiu Yaheiya, 3 Feili, Badolomai, Doma, shui shanjisan Matai, Yalefeini kewon Yagebu, Datai, 4 Rexinpaini Ximun, pse Ersai ghudandusan Jialie kun Yuda wo.
12 Gie Shituni Peizhi Echighazho
(Mak 6:7-13; Luj 9:1-6)
5 Ersa ene 12 gie kunni peizhi echighakude fenfulazhi kieliewo, "Ta niman kunlai oronde bu echi. Samaliya kunlai chenshide bu oro. 6 Zinie Isilie kunla dunda echi. Hhela miisan ghoni niekielien wo. 7 Xien yo xien chonjizhi kielie, 'Asiman gojia chadashiwo!' 8 Giemeresan kunlai goudaghazhi fugusan kunlai aminne olugha. Pifugientulai ganjinraghazhi sheitanlani tou khigha. Ta belien jienliewoma, belien ogi. 9 Kakadene antan, miengu, baer bu barei. 10 Mo yose kuabao, ghua jien, mahei, zhugun bu barei. Wilie giechen kunla ijiuni indan jienliekuni wo. 11 Ta alinie chenshi, aghinde echise gou kun khala bikui daqinladene likai gietula hhei giede sou. 12 Hheni giede orokude salan gie. 13 Hhe giei kunla tai pei shidase ta onxian giesan pinnan hhelai jiere wo. Pei dase ta onxian giesan pinnan yen tai jiere irene. 14 Kien tai ulie jienliezhi kielienyi ulie chenliese hhei gie, hhe chenshise likai giekude kon jieredu turane kui bougha. 15 Bi tande shuhua kielieye, panjiku udude hhe chenshi shouiku zeinan Sodoma, Emola oronse da fugie wo!"
Kunla Tujilani Heine
(Mak 13:9-13; Luj 21:12-19)
16 "Uzhe, bi tai peizhi echighase ghonilai zhanghei dunda echighasan niekielien wo. Ingiese ta moghei mutun jienzharazhi ghoghochen mutun ganjinra. 17 Ta kunlai xioxin gie. Kunla tai zui fugie fayende jiuine. Hhelai huitanlade mabienzighala eghine. 18 Mii yenyinghala tai shenzhan, honshanlai melie lai echine. Ta hhelai melie, niman kunlai melie made ganzhen beine. 19 Kunla tai jiuikude ta matui, yan kieliekui munan bu gie. Hhe shihoude yan kieliekui tande mejieghane. 20 Kieliesanshi ta pusho, Adaitai Ruhher tai sudoro kieliezho. 21 Gaijiu gaijiune, ada kewosine ghudanduzhi fugughakude jiuine. Kesila ada, anane zodui giezhi fugughakude kune. 22 Mii yenyinghala soyuji kunla tai henjine. Ingieliuzhe rennai giezhi zuihou kusanlai jiuine. 23 Kunla tai ene chenshide heise da nie chenshide holu. Bi tande shuhua kielieye, Isilieni chenshilai ta yozhi baraghatula Kunnikewon irene."
24 "Xieshen loushise fugie uwo, hoji ezhanse fugie uwo. 25 Xieshen loushighala niekielien, hoji ezhanghala niekielien gholuse kuruwo. Kunla gieni zhanguijini, 'Sheitanni touzi.' giezhi sugiese gieni kunlai genjia ulie sugienu?"
Bu Ayi
(Luj 12:2-7)
26 "Ingiese ta hhelase bu ayi. Khaghasanlai ulie khizheghakui uwo. Niuighasanlai ulie mejieghakui uwo. 27 Bi tande beichazide kieliesei ta mindamin kielie. Ta chighindene chenliesei gie jierese fugiede kielie. 28 Beyeni alane, ruhherni ala dachen hhelase bu ayi. Zinie beye, ruhher ghualai widaghadene dozoheide echigha shidachen hhense ayi. 29 Ghua bunzhui 1 mao baer huinela? Ingieliuzhe asimanni adatai dain ulie giese nieda andazhi bouzhe dane. 30 Tai kieliese tai qiorun jieredu usunniliuzhe toulazhi agizho. 31 Ingiese ta bu ayi, ta olon bunzhulase zhunyo wo."
Kunlani Melie Mexihani Renji
(Luj 12:8-9)
32 "Kien kunlai melie mini renjise biye asiman jieredu adane melie hhei renjine. 33 Kien kunlai melie mini ulie renjise biye asiman jieredu adane melie hhei ulie renjine."
Tuji Danlaku Daijia
(Luj 12:51-53; 14:26-27)
34 "Bi irekushi zemin jiere pinnan deilazhi iresei ta bu sumula. Bi irekushi pinnan deilazhi ese iredene khudogho deilazhi irezho. 35 Bi irekushi,
'Kun adarene, oqin anarene, konbierei ghadunmekierene
zodui gieghale irezho.
36 Kunni duitoushi gieni kun wo.'
37 Ada anadene mase olon orese mii pei dane. Kesiladene mase olon orese mii pei dane. 38 Kien shizijiane beiliezhi mii ulie daghase mii pei dane. 39 Aminne ulie widaghane giese aminne widaghane. Made oluzhi aminne widaghase aminne ulie widaghane."
Jianli Ogiku
(Mak 9:41)
40 "Kun tai jienliese mii jienliezho. Mii jienliese mii peizhi ireghasan hhei jienliezho. 41 Kien xienzhini xienzhi danlaghazhi jienliese xienzhini jianlini linlane. Kien gou kunni gou kun danlaghazhi jienliese gou kunni jianlini linlane. 42 Bi tande shuhua kielieye, kien mii tujila dundadu zui ganide mii tuji danlaghazhi nie beizi usu ogiliuzhe hhende jianli kenjin ogine."