3
1 Ingiese ta Mexihare hhantu aminne oluse asiman jiereshiku shiqinni erei. Hhende Mexiha Hudai borun miende souzho. 2 Ta zemin jiereshiku shiqinni bu sumuladene asiman jiereshiku shiqinni sumula. 3 Ta ijin fuguzhi tai amin Mexihare hhantu Hudai sudoro niuizho. 4 Mexihashi matai amin wo. Hhe xienjikudei ta hhere hhantu fama dunda xienjine.
5 Ingiese tai sudoro bisan zemin jieredu zui gieku duranlai fugugha, jiushi lon kijieku, zannanni, nefuxin, doghunnii sumulaku, tanxin gieku wo. Tanxin giese nigiedai beiizho. 6 Enelai yenyin jiere Hudai hokuku kielien ulie chenliechen kunlai jiere bouzhene. 7 Taye eqighandei enelai dunda udu daokude ingiezhi giezhoma, 8 ede ta hokuku, piqi shuaiku, doghunni, kufurei fanjiku, shizheku kielienlai man widagha. 9 Ta nieniedene ghudan bu kielie. Ta khuichen kun, pse hhe giedanlai teidene 10 shini kunni musizho. Ene shini kun hhei zhayaghasan Ezhanyi yanzizhe hhei tanizhi izhi shinishizho. 11 Enende Xila kun Yutai kun, hetoune giesan kun ese giesan kun, yeren, unhua witu kun,* hoji, ziyutu kun, enelai ulie fenjine. Mexihashi soyuji wo, soyujilai dunda wine.
12 Tashi Huda sunghusan, zhiguitu, oresan kun wo. Ingiese ta ubali xiiku, gou zhughe, meilade uzheku, renyi, rennai giekui musi. 13 Ene kun hhe kunde boxin kieliekui bise aghuide sumulazhi nieniene roulie. Ezhan tai matugie rouliezhoshi taye qingiezhi kunlai roulie. 14 Enelase chugo orekui musi. Oreku manlai lienjighazhi hulunshighane. 15 Mexihani pinnan tai zhughei gonji gie. Ene pinnande oluzhi tai uruzhi nie beye gholughawo. Taye chan mafan kielie. 16 Ta Mexihani kielienyi zhughedene zhengiejia olonde teizhi soyuji aghelighala nieniedene surughazhi nieniene jingao gie. Mafan gieku zhugheghala shige, zanmeige, ganjin donghala Hudade doula. 17 Ta yan kieliezhi yan gieliuzhe Ezhan Ersani niereghala gie. Hhei tungo giezhi ada Hudade mafan kielie.
Shini Kunni Udu Daoku
18 Biereila, zhanguijine shunji, ene Ezhanyi miende heshi wo. 19 Zhanguijila biereidene ore, hhelai bu zayala.
20 Kewosila, yandeliuzhe ana adanughunne chenlie, eneshi Ezhan bayasukui wo. 21 Adala, kesilane bu hokugha, pse hhelade zhughe widane.
22 Hojila, yandeliuzhe duyani ezhannughunne chenlie. Yan giese kunlai bayasughachen kun mutun zinie kunlai nudun melie bu giedene Ezhanni zunjizhi shixinji gie. 23 Ta yan giese kunlade gieku mutun bu giedene Ezhande gieku mutun zhughesene gie. 24 Ingiekushi ta Ezhanni hhense jianli wo giezhi jiachanni jienliekui mejiene. Ta shunjisanshi Ezhan Mexiha wo. 25 Gou wini giesan kunde gou wini irene. Ezhan kunde pienxin ulie giene.
* 3:11 Xiguqi kun