3
Jiohuini Lindaoni Zige
1 "Kien jiohuini lindao danlaku duralase gou wilieni neiizho." Ene kielien oluzho. 2 Lindao danlachen kun goyane kunlai yama ulie kielieghane, zi niekozi biereide zhanguiji danlane, goyane kunzhi giene, jinxin giene, kunla man zunzhun giene, zhochenlai goude jienliene, kunlade goude surughane, 3 jiugui ulie danlane, kun ulie eghine, renyi wo, kunlaghala ulie zhenjindune, baerni ulie neiine, 4 giene goude gonjizhi kesilane yan shiqindeliuzhe goude zunzhun gieghazhi shunjighane. 5 Nie kun giene gonji ulie mejiese Hudai jiohuini matugie guine? 6 Munie xianxin giesan kun lindao danlase ulie olukushi goyane fugiede uzhedene Ibilisini faiku dunda orokuse ayizho. 7 Lindao danlase ghadaneshiku kun dundaseye gou minshen kerene. Ingiese kunlai ulie sugieghane, Ibilisini onde ulie oroghane.
8 Jiohuide gonjia danlane giechen kunye niekielien wo. Hhei kunla zunjine, ghudan ulie kieliene, jiu hende ulie ochine, baerni tanxin ulie giene, 9 gou lianxinghala xinyanni mimii goude bareine. 10 Ene kunlai xien shiizhi uzhene. Kunla yama kieliekui uwoshi cai gonjia danlaghane. 11 Biereilaye niekielien wo. Hhelai kunla zunjine, hhela xienhua ulie kieliene, goyane kunzhi giene, yan shiqindeliuzhe shixinde giene. 12 Gonjia danlachen kun nie biereide zhanguiji danlazhi kesilane, gielane goude gonjikuni wo. 13 Gonjiani wiliei goude giesan kun gou minshende khireine. Pse Mexiha Ersani xianxin gieku xinyan jiere danzi fugiedane.
Mai Xinyanni Mimi Chijia Wo
14 Bi chii hhende eqighan ireku duran winema, ene xinni chade huaise 15 bi udazhi ireliuzhe Hudai giede matugie giekui mejiene. Ene gieshi chanqiku Hudai jiohui, zhendaoni tuhua, jichu wo. 16 Matanyi xinyanni mimi chijia wo. Enende yama kieliekuni uwo.
Hhe kunni beyeghala khizhewo.
Shenlin ganzhen beizhi hheshi gundanni wo giezho.
Qienxienla hhei chanlawo.
Hhei olon minzulade chonjidene
Duyani kunla xianxin giewo.
Famani dunda jienlie khireiwo.