3
Shini Yenjisan Kieliende Gonjia Danlaku
1 Bijien pse goyane jieshao gie qiiwu? Bijien niezhan kunla wo giezhi bijienyi jieshao xinni tande oginu? Tanse jieshao xin keredene kunlade oginu? 2 Tashijiu bijienyi jieshao xin wo, bijienyi zhughede huaizhi kunla man tanizhi onshizho. 3 Ta minminjishi Mexihani xin wo, bijienyi tungo giezhi huaisan wo. Meshuighala huaisan pusho, chanqiku Hudai Ruhherghala huaisan wo. Tashi jiere ese huaizho, kunni zhughe jiere huaizho.
4 Bijien Mexihani tungo giezhi Hudai melie qingiezhi xianxin giezho. 5 Ingiezhi kieliese bijien goya nengandene kouizho giesan pusho. Bijienni nenganshi Hudase iresan wo. 6 Huda bijiende shini yenjisan kieliende gonjia danlaku nengou ogizho. Ene yenjisan kielienshi uroughala giesan pusho, ruhherghala giesan wo. Urou kunni fugughane, ruhher kunde amin ogine.
7 Tashi jiere uroughala huaisan fuguku wilie irekude fama bizhi Isilie kunla Musai khizha jieredu widaku gonni uzhe dazhoma, 8 Shenlinni wiliei famani genjia fugie uwonu? 9 Kunde zui jinjiku wiliede fama bise kunni gounide sanaku wiliede fama genjia fugie wo. 10 Ene tebieji fugie famani yenyinghala eqighanku fama widawo. 11 Hhe zhanshi jiere bidene widakude fama bise hhe chanqikude fama genjia olon wo.
12 Ingiese matande intu xiwon bise fugie danzighala kieliene. 13 Matan Musa wo giezhi shoujinghala khizhane huighazhi Isilie kunlai hhe niechaku famani widakui ulie chanlaghane gie ese giezho. 14 Ingieliuzhe hhelai zhughe khiduzhezhi eli kutula khuichen yenjisan kielienni onshikude ene shoujinni da ese agizho. Ene shoujinni Mexihare hhantulase agi widaghane. 15 Eli kutula niefanie Musai shuni onshikude shoujin hhelai zhughede wo. 16 Hhelani zhughe giezhe Ezhande shunjise shoujin giezhe widane. 17 Ezhanshi hhe ruhher wo, Ezhanni ruhher khalashi khala ziyu wine. 18 Matan man shoujin ese khaghasan khizhaghala Ezhanni famani uzhezhi, Ezhanyi yanzi mutun bienjizhi yebeiseye fugie famatu gholuzho. Ene Ezhanyi ruhherse irezho.