12
Shenlin Ogisan Nenli
1 Gaijiula, Shenlin fanmienni shiqinni kieliese bi tande ulie mejieghaku duran uwo. 2 Taye mejiene, ta niman kun bikude tai miizhi kielien kielie daku nigiedalai hhende uduruzho. 3 Ingiese bi tande mejieghaye. Hudai Ruhher udurusan kunla Ersani kharakuni wo giezhi kiema ulie kieliene. Shenlin ulie uduruse Ersashi Ezhan wo giezhi kiema kielie dane.
4 Ogisan nenlila buxian woma, manshi nie Shenlin ogisan wo. 5 Ushilaku wiliela buxian woma, manshi nie Ezhande oluzhi giezho. 6 Zoinye buxian woma, manshi nie Huda soyuji kunlai tungo giezhi khizheghasan wo. 7 Shenlin jien kunlai jiere xienjighakushi dajialade haochu ireghane giezho. 8 Niezhan kunlade Shenlinyi tungo giezhi tebieji aghelitu kielienyi ogizho. Niezhan kunlade nie Shenlinyi tungo giezhi tebieji erlin kielieku nenli ogizho. 9 Niezhan kunlade nie Shenlinyi tungo giezhi xianxin gieku ogizho. Niezhan kunlade niekozi Shenlinyi tungo giezhi gien goudaghaku nenli ogizho. 10 Niezhan kunlade nenlitu shiqin gieku, niezhan kunlade Hudai kielienyi kielieku, niezhan kunlade ruhherlani fenjiku, niezhan kunlade psedu kielien kielieku, niezhan kunlade psedu kielienyi fanyi gieku nenli ogizho. 11 Enelashi man hhe niekozi Shenlin giesan wo, hhe goya isighalane buxiantu nenlini jien kunlade fenjizhi ogizho.
Nie Beye Jiere Iyanzi Olon Wo
12 Niekozi beye jiere iyanzi olon wine, beyede iyanzi olonliuzhe beyeshi nie wo. Mexihaye niekielien wo. 13 Matan bugon Yutai kun, Xila kun, hoji danlasan, ziyutu kunliuzhe hhe niekozi Shenlinse xili jienliezhi nie beye gholudene niekozi Shenlinni xianshou giezho.* 14 Beyeshi niekozi iyanzi pusho, olon iyanzi wo. 15 Kon kieliezhi bishi kha pusho, ingiese bi beyenughun pusho gieliuzhe beyenughun pusho bikui pusho. 16 Chighin kieliezhi bishi nudun pusho, ingiese bi beyenughun pusho gieliuzhe beyenughun pusho bikui pusho. 17 Beyede gon nudunshi matugie chenliene? Beyede gon chighinshi matugie funqiene? 18 Huda goya isighalane buxiantu iyanzii nienieji beye jiere teiwo. 19 Soyujila man niekozi iyanzishi matugie beye sanane? 20 Iyanzi olon woma, beye niekozi wo. 21 Nudun khade "Bi chii ulie kerene." giezhi kielie dane. Qiorunye konde "Bi chii ulie kerene." giezhi kielie dane. 22 Khareidene beye jieredu uzhese zholien wo giesan iyanzila chaizhi genjia ulie olune. 23 Matan sumulase beye jieredu zhunyo uwo giesan iyanzilai genjia zhunyoni gholughazhi uzhezhi bixinnilai genjia goude dabalaghazhoma, 24 hennilai qingiezhi gieku biyo uwo. Huda genjia fugie mienzii hhezighan bixin iyanzilade ogizhi beyeni nanpei giekushi 25 beyei iyanzilai ulie danlinraghazhi nieniei zhaogu gieghane giezho. 26 Nie iyanzi ku shouise man hhantu ku shouine. Nie iyanzide famani irese man hhantu bayasune.
27 Tashi Mexihani beye wo, jien kunshi beyeni iyanzi wo. 28 Huda jiohuide nanpei giesan ji 1 gieshi shitu, ji 2 gieshi xienzhi, ji 3 gieshi loushi wo, pse nenlitu shiqin gieku, gien goudaghaku nenli, banman gieku, gonjiku, yanyanji psedu kielien kielieku wo. 29 Manshi shitu onu? Manshi xienzhi onu? Manshi loushi onu? Man nenlitu shiqin gienu? 30 Jien kunlade gien goudaghaku nenli winu? Man psedu kielien kielie shidanu? Man psedu kielienyi fanyi gie shidanu? 31 Ta genjia fugie nenlii hende onxian gie.
Oreku
Bi zui gou moi tande uzheghaye.
* 12:13 Shenlinni ochighazho