15
Zuihouku Zeinanni Bareisan Dolon Qienxien
1 Bi pse chanlase asimande da nie zunji wine. Fugie, ghudure no wo. Dolon qienxien dolon zeinanni bareizho. Eneshi zuihouku zeinan wo. Hudai hokuku eneghala barane.
2 Bi chanlase khan huisan boli mutun hai wine. Yewo, yewoni nigieda, yewoni nierei daibio giesan shuzise injisan kunla boli hai jiere beizhi Hudai qinni bareidene 3 Hudai hoji Musai don, ghoni ghughanyi donni doulazhi kieliezho,
"Ezhan Huda, fugie nenlituya,
chii gieku fama wo, ghudure wo!
Soyuji gojiani honshanya,
chii mo gundan wo, zhen wo!
4 Ezhan, zinie chishi zhiguitu wo.
Kien chii ulie zunjizhi
chii nierei ulie kuaine?
Soyuji gojiala irezhi chii beiikushi
chi gundande giekune khizheghazho."
5 Enense khuinashi bi chanlase asiman jiere dajien keizho. Eneshi ganzhen beiku zhanfan wo. 6 Dajiense dolon zeinanni gonjisan dolon qienxien khizhewo. Ganjin, gieghantu gou jien musizhi echan jierene antanni popu banlazho. 7 Jieran amitu ojien dundadu niekozi chanqi izhi amituku Hudai hokukui zhonlozhi durughasan dolon antanni ighai dolon qienxiende ogiwo. 8 Hudai fama, nenlighala dajiende funi duruzho. Dolon qienxien dolon zeinanni bouzhezhi baraghatula kiema dajiende oro dane.