27
Ersani Biladode Jiuizho
(Mak 15:1; Luj 23:1-2; Yah 18:28-32)
1 Eqiemagha oluse fugie buwa, bexinlani zhanlaola man shanlian giezhi Ersai alane giezho. 2 Hhela Ersai banladene laizhi Bilado shenzhande jiuiwo.
Yuda Goyane Fuguzho
(Tuj 1:18-19)
3 Ersani ghudandusan Yuda Ersade zui jinjisei chanladene houhui giezho. Hhe 30 gie mienguni fugie buwa, zhanlaolade khareizhi ogidene kieliewo, 4 "Bi hanhanji kunyi ghudanduse made zui wo." Hhela kieliewo, "Eneshi chii shiqin wo. Bijienre yan gonxi wo?" 5 Yuda miengui mechide benda jiedene khizhi echi jiuzhilie fuguwo. 6 Fugie buwala miengui qiangudene kieliezho, "Eneshi chusun qien wo. Mechini kufande teizhi ulie olune." 7 Hhela shanlian giedene hhe baerghala gan giesan kunyi ghazhai agizhi niman kunyi meza giewo. 8 Ingiese eli kutula hhe ghazhai chusun ghazha giezho. 9 Ingiese Ezhan Yelimi xienzhii tungo giezhi kieliesan kielien mutun gholuwo, "Hhela Isilie kun hhei aminde jinjisan 30 gie miengughala 10 gan giesan kunyi ghazhai agiwo. Eneshi Huda made fenfulasan wo."
Bilado Ersai Shenwun Giezho
(Mak 15:2-5; Luj 23:3-5; Yah 18:33-38)
11 Ersa Bilado shenzhanni melie beizho. Shenzhan hhende asawo, "Chishi Yutai kunni honshan onu?" Ersa kieliewo, "Chi kieliezho." 12 Fugie buwa, zhanlaola hhei zhase hhe yama ulie kieliene. 13 Ingie Bilado asawo, "Hhela chii imegheni zhase chi ese sonosuzhou?" 14 Ersa nie amanda huida ese giese shenzhan hende ghanirazho.
Ersani Sixin Panjizho
(Mak 15:6-15; Luj 23:13-25; Yah 18:39-19:16)
15 Niefanie ene jieqide shenzhan bexinla keresan mutun nie fanren andaghaku xigon wine. 16 Hhe shihoude nie chumin giesan fanrenni Balaba giene. 17 Kunla hhantulakude Bilado hhelade kieliewo, "Bi tande aliniei andagha? Balaba onu, Mexiha giesan Ersa wo?" 18 Hhela Ersai dubiliezhi hhende jiuizhi ogisei hhe mejiedene ingiezhi asazho. 19 Hhe shenpantai jiere soukude biereini kun peizhi iregha kieliewo, "Chi ene gou kunni shiqinyi goujida bu gonji. Ene xii mii zhoujinde hhei yenyin jiere bi hende munan giezho." 20 Fugie buwa, zhanlaola bexinlai shanjizhi Balabai andagha, Ersai ala giezho. 21 Shenzhan hhelade kieliewo, "Bi ene ghualase tande aliniei andagha?" Hhela kieliewo, "Balaba wo!" 22 Bilado kieliewo, "Qinse Mexiha wo giesan Ersai bi matugiene?" Hhela man kieliewo, "Hhei shizijia jiere ghada!" 23 Bilado kieliewo, "Yangiezhi? Hhe yan doghun shiqin giewo?" Hhela pse hende waradazhi kieliewo, "Hhei shizijia jiere ghada!" 24 Bilado uzhese goya kieliesan yama oronde uwo, kharei londakui xianli. Ingie bexinlai melie usu agizhe, khane wagha kieliewo, "Ene kunni chusun usurusan zui mii jiere uwo. Ta goyalane danji." 25 Bexinla man hhantu kieliezho, "Hhei chusun bijien, bijienyi houdeini jiere ire gie!" 26 Ingiese Bilado Balabai andaghawo. Ersai mabienzighala eghidene kunlade jiuizhi shizijia jiere ghada giezho.
Buduila Ersai Xilun Giezho
(Mak 15:16-20; Yah 19:2-3)
27 Shenzhanni buduila Ersai laizhi shenzhan sousan oronde echi, nie tonni buduilai man hhei shida hhantulaghawo. 28 Hhela Ersai jienyi teighadene dahun fudu jienyi musighawo. 29 Eghesunyi honshan zhoku maghalai onjidene qiorun jierei zhoghasenu borun khadei ghulusunyi bareighadene meliei xiutuliezhi Yutai kunni honshan, onsui giezhi xilun giezho. 30 Hhei jiere nunpuzhi qiorun jierei ghulusunghala eghizho. 31 Xilun gie balu, fudu jienyi teigha, jienyini musighadene lai shizijia jiere ghadale echiwo.
Ersani Shizijia Jiere Ghadazho
(Mak 15:21-32; Luj 23:26-43; Yah 19:17-27)
32 Hhela khikude Gulinaini nie Ximun giesan kunyi penjidene ninkounin Ersai shizijiai beilieghawo. 33 Gegeta giesan nie oronde kuruwo. Gegetani isishi qiorun yasun oron wo. 34 Buduila kudanni jiude huigha Ersade ochighase goujinie ochi ese ochiwo. 35 Hhela Ersai shizijia jiere ghadadene fendan qianguzhi jienyini ghughasenu 36 hhende souzhi uzhezho. 37 Peizi jiere eneshi Yutai kunni honshan Ersa wo giezhi zuinini huaidene qiorun qiendei guaiwo. 38 Ingiedene hhere hhantu ghua qiandaoi shizijia jiere niei borun miende niei soghei miende ghadawo. 39 Hhense yozhi daosan kunla sugiezhi qiorunne shuiqizhi kieliezho, 40 "Chi mechii cheise ghurudude gie khighane giesan, chi Hudai kewon enbese goyane jiuizhi shizijia jierese bouzhesha!" 41 Fugie buwa, jinwun hanjia, zhanlaolaye ingiezhi uzhezhi xiniezhi kielienduzho, 42 "Hhe kunlai jiuiwo, goyane jiui dane. Hheshi Isilieni honshan wo. Ede shizijia jierese bouzhe giema, bijien xianxin gieye. 43 Hhe Hudai kouizho, dou orunshi Hudai kewon wo giezho. Qinse Huda duran bise ede hhei jiui gie!" 44 Hhantu ghadasan qiandaolaye ingiezhi sugiezho.
Ersa Duya Ijiewo
(Mak 15:33-41; Luj 23:44-49; Yah 19:28-30)
45 Zhunwuse xiawu 3 jien olutula zemin man kharalazho. 46 Chabudu 3 jien oluse Ersa fugiede, "Ili, Ili, lamasabagedani?" giezhi waradazho. Isishi, "Mii Huda, mii Huda, chi mii yangiezhi ulie gonjine?" giezho. 47 Hhende beisan niezhan kunla chenliedene kieliezho, "Ene kun Iliyani waradazho." 48 Hhelai dundadu nie kun deigo holu echi, haimiende cui zhanji ghulusun jiere banla hhende ughawo. 49 Psedu kunla kieliezho, "Gouji saghei, matan Iliya hhei jiuile irenu ulie irekui uzheye." 50 Ersa pse fugiede nie warada, ho sirawo. 51 Zhen ingiekude dajienni sudorodu menlienzi jierese doura kei echidene ghua gholuwo. Zemin gojioluzhi tashila ghaluwo. 52 Mezala keizhi olon duya ijiesan shentulai beyela aminne oluwo. 53 Ersa aminne oludene hhela mezase khizhezhi zhiguitu chenshi Yelusalende oro, olon kunlade chujiegheghawo. 54 Baifuzhan, pse hhere hhantu Ersai sagheisan kunla zemin gojiolusan, psedu shiqinlai chanladene hende ayizhi, "Ene kunshi zhenzhenji Hudai Kewon enbene." giezhi kieliezho. 55 Hhende Jialilise Ersai daghazhi ushilasan olon biereila gholose uzhezho. 56 Hhelai dunda Modalani Mereiyen, Yagebu Yusufu ghualai anani Mereiyen, Xibitaini kewonlai anani wo.
Ersai Mezade Teizho
(Mak 15:42-47; Luj 23:50-56; Yah 19:38-42)
57 Khara oluse Yalimataini Yusufu giesan nie bayan kun irewo. Hheshiye Ersai tuji wo. 58 Ene kun Biladoi hhende echidene Ersai beyeni xiahua giezhi kerewo. Ingie Bilado ogi giezhi fenfulawo. 59 Yusufu beyeni agi bouzhe, ganjin boside boui goudaghawo. 60 Tashide waisan goya shini mezadene teiwo. Pse fugie tashii ghoghoreighazhi meza kouzii duighadene likai giewo. 61 Hhende Modalani Mereiyen, da nie Mereiyenghala mezai duimiende souzho.
Mezai Sagheizho
62 Khuichudushi hhamuraku udu wo. Fugie buwa, Falisai kunla Biladoi hhende hhantuladene kieliewo, 63 "Noyen, bijien jilase kunlai piendasan hhe kun ese fugukudei ghurudushi aminne olune giezhi kieliezho. 64 Chi ghurudu olutula mezai uzhezhi goudagha giezhi fenfula. Pse tujilani ghula echizhi bexinlade, 'Hhe fugudene aminne oluwo.' giezhi kieliene. Ingiese kun piendaku melieshikuse pse hendane." 65 Bilado kieliewo, "Ta buduilai uduru echi. Jinlianji uzhezhi goudagha." 66 Hhela echi meza kouzini tashii fenjidene buduilade goude uzheghawo.