Matai Chonjisan Gouxioxi
1
Ersa Mexihani Xienrenla
(Luj 3:23-38)
1 Eneshi Ersa Mexihani* xienrenlai niereni jilasan shu wo. Hheshi Iburaheimu, Dawudeni houdei wo. 2 Iburaheimude Isagheini oluwo. Isagheide Yagebuni oluwo. Yagebude Yuda, gaijiulaini oluwo. 3 Tama Yudade Falesi, Xiela ghualai oluwo. Faleside Xisilunni oluwo. Xisilunde Lanni oluwo. 4 Lande Yaminadani oluwo. Yaminadade Nashunni oluwo. Nashunde Samenni oluwo. 5 Lahe Samende Boasini oluwo. Lude Boaside Ebeideni oluwo. Ebeidede Yexini oluwo. 6 Yexide Dawude honshanni oluwo.
Uliyani bierei Dawudede Sulumaneni oluwo. 7 Sulumanede Loboanni oluwo. Loboande Yabiyani oluwo. Yabiyade Yasani oluwo. 8 Yasade Yeshafani oluwo. Yeshafade Yelanni oluwo. Yelande Uxiyani oluwo. 9 Uxiyade Yetanni oluwo. Yetande Yahasini oluwo. Yahaside Xixijiani oluwo. 10 Xixijiade Manaxini oluwo. Manaxide Yamenni oluwo. Yamende Yexiyani oluwo. 11 Bexinlai Babilunde touzhi echikude Yexiyade Yegeniya, gaijiulani oluwo.
12 Touzhi Babilunde echidene Yegeniyade Salaqieni oluwo. Salaqiede Solobaboni oluwo. 13 Solobabode Yabiini oluwo. Yabiide Iliyajinni oluwo. Iliyajinde Yasoni oluwo. 14 Yasode Saduni oluwo. Sadude Yajinni oluwo. Yajinde Ilini oluwo. 15 Ilide Iliyasani oluwo. Iliyasade Madanni oluwo. Madande Yagebuni oluwo. 16 Yagebude Yusufuni oluwo. Yusufushi Mereiyenni zhanguiji wo. Mereiyen Mexiha giesan Ersai oluwo. 17 Ingiese Iburaheimuse Dawudeshi 14 dai wo. Dawudese bexinlai touzhi Babilunde echikude 14 dai wo. Touzhi Babilunde echidene Mexihashi 14 dai wo.
Ersa Mexihani Oluzho
(Luj 2:1-7)
18 Ersa Mexihai olusan shiqinshi imutui wo. Hhei anai Mereiyenni Yusufude boluzho. Dou ese agikude Mereiyen Shenlinghala kewosi laiwo. 19 Hhei zhanguijini Yusufushi nie gou kun wo. Hhei minminji shizheghaku duran uwo. Qioqioji siraghane giezho. 20 Hhe zhen ene shiqinni sumulakude Ezhanni qienxien zhoujindei xienjighazhi kieliewo, "Dawudeni houdei Yusufu, chi bu ayidene Mereiyenni agizhi ire. Hhe Shenlinghala kewosi laiwo. 21 Hhe nie kewon olune. Niereini Ersa† giezhi ogi. Hhe bexinlane zui dundase jiuine." 22 Ene shiqinla man fashen giekushi Ezhan xienzhini tungo giezhi kieliesan kielien mutun gholughane giezho,
23 "Nie ese dafalasan oqin kewon laizhi olune.
Niereini Imaneili giene."
Imaneilini isishi Huda matanre hhantu wo. 24 Yusufu xiereidene Ezhanni qienxien fenfulasan mutun biereii agizhi irewoma, 25 kewosi ese olutula ghuala hhantu ese kijiezho. Kewonni oludene hhende Ersa giezhi niere ogiwo.
* 1:1 tosun teisan † 1:21 Huda jiuine