5
1 Gaijiula, ene shiqin giezhe fashen giekui tande xin huaiku biyo uwo. 2 Ezhanni udushi ghughei xienidei ireku mutun mejie dakude irekui ta qinchu wo. 3 Kunla "Pinnan wo, yama shiqin uwo." giezhi kieliekude menzhali hhelade zeinan kuzhi irene. Biereila kewosi olukude otuku niekielien wo. Kiema anda dane.
4 Gaijiula, ingieseye ta kharanide uwo. Hhe ireku udu tande ghughei mutun ulie irene. 5 Ta manshi gonni kewosi, uduni kewosi wo. Matanshi xieninughun pusho, kharaninughunye pusho. 6 Ingiese matan kunla mutun bu hhunturadene goude jinxin gieye. 7 Hhunturachen kun xienidei hhunturane. Sudochen kun xienidei sudone. 8 Matanshi udunughun wo, indan jinxin gieye. Xianxin gieku, oreku kuijiani musizhi jiuiku xiwonni toukuini zhoye. 9 Huda mai sunghuse faine ese giezho. Mai Ezhan Ersa Mexihai tungo giezhi jiuine giezho. 10 Ersa Mexiha matande oluzhi duya ijiese bugon matan amitu kun, fugusan kun man hheghala hhantu udu daoghane giezho. 11 Ingiese ta chan gieku mutun nieniedene surughazhi kieliezhi nieniene hendagha.
Zuihou Surughaku Kielien
12 Gaijiula, bijien tai xiahua gieye, tande oluzhi khishulasan kunlai zunji. Hhela Ezhanyi miende tai gonjizhi sughazho. 13 Hhela giesan wilieni yenyinghala ta hhelade orezhi goude zunzhun gie. Ta nienierene heqishi.
14 Gaijiula, bijien pse tande sughazhi kielieye, hhe lansunlade jingao gie, danzi widasan kunlade hunlazhi kielie, zhoreliesan kunlai fei, soyuji kunlade rennai gie. 15 Ta kienliuzhe ijinyo doghunnide doghunni bu kharei. Nieniedene, ashighalade gouni giekude chan xiacha gie.
16 Ta chan bayasu, 17 bu beidene onxian gie, 18 yan shiqindeliuzhe mafan kielie. Eneshi Mexiha Ersai sudoro tande olusan Hudai isi wo.
19 Shenlinni wiliei bu danla. 20 Hudai kielienyi kieliese uzhezhi bu xinie. 21 Yandeliuzhe shiizhi uzhe, gounii barei, 22 shiheni doghunnise gholode bei.
23 Pinnan ogisan Huda qinsi tai zhengiejia zhiguitu gholugha gie. Mai Ezhan Ersa Mexiha irekude tai ruhher, jinshen, beyei man bouizhi yama kieliekui widagha gie. 24 Tai urusanshi kekaoni wo. Hhe ijinyo chenjighane.
25 Gaijiula, bijiende oluzhi onxian gie. 26 Zhughesene jien gaijiulade kielien asa. 27 Bi Ezhanyi niereghala tande minlin xiaiye. Ene xinni soyuji gaijiulade man onshizhi chenliegha.
28 Mai Ezhan Ersa Mexihai nenjien tanre hhantu bi gie!