6
Goya Oronni Kunla Ersani Ese Jienliezho
(Mat 13:53-58; Luj 4:16-30)
1 Ersa hhense likai giedene goya orondene irewo. Tujilani hhei daghazho. 2 Hhamuraku udude Ersa huitande kunlade sughase kunla chenliedene ghanirazhi kieliewo, "Ene kunde khalase imutu benshi irezho? Hhende ogisanshi yan agheli wo? Hhe matugie imutu nenlitu shiqin giezho? 3 Eneshi hhe mujian pushonu? Mereiyenni kewon pushonu? Gaijiulani Yagebu, Yusei, Yuda, Ximun, oqinjiulani mai enende uwonu?" Hhela Ersade hokuzho. 4 Ersa hhelade kieliewo, "Xienzhini goya oron, goya minzu, goya giese chugo khalaliuzhe zunjine." 5 Hhela Ersai xianxin ese giese Ersa hhende nenlitu shiqinyi olon ese giewo. Zinie giedun gientulai jiere khane teizhi onxian giedene goudaghawo. 6 Hhela xianxin ese giese Ersa ghanirawo.
12 Gie Shitulani Peizhi Echighazho
(Mat 10:1, 5-15; Luj 9:1-6)
Ersa go aghinlai yo baraghazhi sughazho. 7 Ersa 12 gie tujini uru ire ghua ghuaji peizhi echighakude hhelade zannan ruhher touku qienli ogiwo. 8 Ersa hhelade fenfulawo, "Mo yose zhugunse andase ijiuni, kuabao bu barei. Kakade maqie bu barei. 9 Maheine musidene jien ghua bu barei." 10 Pse hhelade kieliewo, "Ta alinie giede orose hhe oronse likai gietula hhe giede sou. 11 Alinie oronyi kunla tai ulie jienliezhi ulie chenliese hhense likai giekude kon jieredu turane kui boughazhi fandui giezhi zhenmin gie." 12 Shitula khizhi echidene kunlade, "Geizhen gie!" giezhi chonjizho. 13 Olon sheitanlai tou khighazhi olon gientulai jiere tosun fureizhi goudaghazho.
Xili Gieghasan Yaheiyani Alazho
(Mat 14:1-12; Luj 9:7-9)
14 Ersai minshenyi chonji khireise Hherode honshan sonosuwo. Niezhan kunla kieliezho, "Xili gieghasan Yaheiya fugudene aminne oluwo. Ingiese ene nenlitu shiqinla hhei jierese khizhezho." 15 Psedu kunla kieliese hheshi Iliya wo giezho. Da kunla kieliese hheshi melieshiku nie xienzhi wo giezho. 16 Hherode enei sonosudene kieliewo, "Bi qiorunyini pienjisan Yaheiya aminne oluwo."
17 Eqighandei ene Hherode honshan jiuni Feilini bierei Xilojini yenyinghala kun peizhi Yaheiyai bareidene banlasenu bafanzide khawo. Ingiekushi Hherode hhe biereii agizho. 18 Yaheiya Hherodede, "Chi jiune biereii agise ese oluzho." giezhi kieliezho. 19 Ingiese Xiloji hhei henjizhi alane giezhoma, ala dakushi 20 Hherode Yaheiyase ayizho, hhei huizho. Ingiekushi Yaheiyashi nie gou kun, zhiguitu kun wo. Hherode hhei kielienyi chenliedene munan giezhoma kielienyini chenliekude xiqi wo. 21 Niudude gou jihui irewo. Hherodeni olusan udu kuzhese xi beilazhi fugie noyen, buduini lindao, pse Jialilini lindaolai xinlazhi irewo. 22 Xilojini oqin orozhedene wu jiuliwo. Hherode, xi sousan kunla man bayasuwo. Honshan oqinde kieliewo, "Chi mase yan kerese yan ogiye." 23 Pse fayen giezhi kieliewo, "Chi mase yan kerezhi xiahua giese mii gojiani olieliuzhe ogine!" 24 Hhe khizhi echidene anadene asawo, "Bi yan kerene?" Anani kieliewo, "Xili gieghasan Yaheiyani qiorunyi kere." 25 Hhe jindazhi orodene honshande kieliewo. "Bi xili gieghasan Yaheiyani qiorunyi kerene. Ede hhamusade donjidene made ogi." 26 Honshan hhantu sousan kunlai melie fayen giese hende munan giezhi fura dazho. 27 Honshan deigo nie binni peidene Yaheiyai qiorunyi agizhe giezho. Bin echidene bafanzide Yaheiyai qiorunyi chizhisenu 28 hhamusade donji ire oqinde ogise oqin anadene ogiwo. 29 Yaheiyai tujila enei sonosudene ire beyeini linlasenu mezade teiwo.
Ersa 5000 Kunde Ijie Chudughazho
(Mat 14:13-21; Luj 9:10-17; Yah 6:1-14)
30 Shitula Ersai shida iredene giesan shiqin, chonjisanlane man hhende kieliewo. 31 Irewo echiwoji kun olonshi hhelade ijieku gunfuda uwo. Ingiese Ersa hhelade kieliewo, "Ta ire, matan konkonji hontande yodene niecha hhamuraye." 32 Hhela chonni soudene konkonji hontande echiwo. 33 Olon kunla hhela yolasei chanladene hhelai tanidene go chenshise holuzhi hhelase melieshida kuruwo. 34 Ersa chon jierese bouzhese tebieji olon kunlai chanladene ubali xiiwo. Hhela adulachen witu ghonilai xianli. Ingie hhelade olon sughazhi qiiwo. 35 Khara olune gie tujilani hhei shida ire kieliewo, "Eneshi hontan wo. Shihou udazho. 36 Kunlai sandaghazhi hhela goyalane zhouwini go oron, aghinlade echidene agizhi ijiele echigieba." 37 Ersa kieliewo, "Ta hhelade ogizhi ijiegha." Tujila kieliewo, "Bijien 200 gie miengughala hhelade ginan agizhi ijieghanu?" 38 Ersa kieliewo, "Tande ginan giedughon wo? Nie uzhele echi." Hhela uzhedene kieliewo, "Tawun ginanji ghua zhaghasun wo." 39 Ersa hhelade fenfulazhi kunlai iban ibanji osuntu oronde sougha giezho. 40 Kunla iban ibanji souzho. Ibande 100 gie, 50 gie souzho. 41 Ersa tawun ginan, ghua zhaghasunyi barei, asimanyi uzhe Hudade mafan kieliedene ginanyi ghulu keigha, tujiladene ogise tujila kunlai melie teiwo. Ghua zhaghasunyiye kunlade ghughazhi ogiwo. 42 Dajiala man ijiedene chuduwo. 43 Hhela feiliesan ginan, zhaghasun zhazhai hhantulaghase 12 gie lanzi zhonlowo. 44 Ginan ijiesan ere kun 5000 wo.
Ersa Usu Jiere Yozho
(Mat 14:22-33; Yah 6:15-21)
45 Ersa deigo tujilai biizhi chon jiere khighadene xien hai duimienni Bosaidade echigha goyane olon kunlai sandaghazho. 46 Hhe hhelai khozhi yolaghadene goyane ula jiere khisenu onxian giele echiwo. 47 Khara oluse chon hai dunda wo. Ersa niezheghanne zemin jiere wo. 48 Ersa tujilai uzhese kei shun uwoshi chonni huaizhi chijia no wo. Xieni 3 jiense 6 jienni shihoude hhe haini usu jiere yozhi hhelai hhense daone giezho. 49 Tujila hai jiere hhe yosei chanladene perei wo gie waradazho. 50 Hhela hhei chanladene ayizho. Ersa deigo hhelade kieliewo, "Ta zhughelane tei. Bi wo. Bu ayi!" 51 Ersa hhelare hhantu chon jiere khireise kei beiwo. Hhela hende ghanirazho. 52 Ingiekushi hhela ginan ijieghasan shiqinyi minbai olu dazho. Zhughelani khidun wo.
Genisaleni Gientulani Goudaghazho
(Mat 14:34-36)
53 Hhela haini daodene Genisaleni haibienzide chonni beighawo. 54 Chon jierese bouzhese kunla deigo Ersai taniwo. 55 Ingie kunla hhe oronne holu onjighadene Ersa khala bikui mejiese gientulai ruzide qienlie hhei shida irewo. 56 Ersa ali aghin, chenshi, xiande echise kunla gientulai qienliedene geidoude jiene. Ersai xiahua giezhi lien jien ghizhane nie maqigha giezho. Maqisan kunla man goudawo.